**URJALAN KUNNAN OPISKELUHUOLTOSUUNNITELMA**

**1.    Arvio opiskeluhuollon kokonaistarpeesta ja käytettävissä olevista opiskeluhuoltopalveluista**

Opiskeluhuollolla tarkoitetaan opiskelijan hyvän oppimisen, hyvän psyykkisen ja fyysisen terveyden sekä sosiaalisen hyvinvoinnin edistämistä ja ylläpitämistä sekä niiden edellytyksiä lisäävää toimintaa oppilaitosyhteisössä. Opiskeluhuoltotyössä otetaan huomioon oppilaan edun ensisijaisuus. Opiskeluhuoltotyötä toteutetaan opetustoimen ja hyvinvointialueen suunnitelmallisena yhteistyönä oppilaiden, huoltajien ja tarvittaessa muiden yhteistyötahojen kanssa.

Urjalan kunnan opiskeluhuoltosuunnitelma on oppilaitosten yhteinen, ja se sisältää eri yksiköiden erityispiirteet. Tämä opiskeluhuoltosuunnitelma liitetään osaksi kunnan laajaa hyvinvointisuunnitelmaa, joka pitää sisällään lasten ja nuorten hyvinvointisuunnitelman. Laaja hyvinvointisuunnitelma tarkistetaan valtuustokausittain.

Opetuksen järjestäjän opiskeluhuoltosuunnitelma on laadittu yhteistyössä koulujen henkilöstön, oppilaiden ja heidän huoltajiensa kanssa.

Urjalan kunnassa toimii kaksi esiopetuksen ja kaksi perusopetuksen yksikköä: Aseman koulu ja Urjalan Yhtenäiskoulu sekä Väinö Linnan lukio. Opiskeluhuollosta (psykologi, kuraattori, terveydenhoitaja, lääkäri) vastaa Pirkanmaan hyvinvointialue Pirha. Kouluilla työskentelee kaksi terveydenhoitajaa, joista toinen osa-aikaisesti, sekä kuraattori ja lasten ja nuorten psykologi, jonka työnkuvaan kuuluvat myös neuvolapsykologin tehtävät. Esiopetuksen terveydenhoitajana toimii lastenneuvolan terveydenhoitaja.

*Urjalan kunnan monialainen opiskeluhuollon ohjausryhmä vastaa opetuksen ja koulutuksen järjestäjäkohtaisesta opiskeluhuollon yleisestä suunnittelusta, kehittämisestä, ohjauksesta ja arvioinnista.*

Kuntakohtaisen ohjausryhmän kokoonpano on seuraava: sivistysjohtaja, rehtorit, varhaiskasvatuspäällikkö, terveydenhoitajat, kuraattori, psykologi, opinto-ohjaaja, hyvinvointikoordinaattori, nuoriso- ja vapaa-aikaohjaaja, nuoriso- ja vapaa-aikakoordinaattori, etsivä nuorisotyöntekijä ja sosiaaliohjaaja. Kuntakohtaista ohjausryhmää voidaan tarpeen mukaan täydentää asiantuntijajäsenillä. Työryhmän koollekutsuja on sivistysjohtaja.

Koulujen opiskeluhuollon suunnittelusta, kehittämisestä, toteuttamisesta ja arvioinnista vastaavat oppilaitoskohtaiset opiskeluhuoltoryhmät.

Yksittäisen oppilaan tai tietyn oppilas- tai opiskelijaryhmän tuen tarpeen selvittämiseen ja opiskeluhuollon palvelujen järjestämiseen liittyvien asioiden käsittelemistä varten kootaan monialainen asiantuntijaryhmä tapauskohtaisesti.

**1.1 Arvio opiskeluhuollon kokonaistarpeesta (ilmoitetaan henkilötyövuosina)**

**Urjalan kunnan esiopetuksen, perusopetuksen ja toisen asteen oppilaitosten yksiköt, oppilasmäärät ja tukea tarvitsevien oppilaiden osuudet**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Yksikön nimi / lukumäärä ja osuus** | oppilas-määrä | oppilas-määrä | tehostettu tuki | tehostettu tuki | erityinen tuki | erityinen tuki | maahan-muutto- taustaiset oppilaat | maahan-muutto- taustaiset oppilaat |
| Aseman esiopetus | 8 | 10 | 1 | 10 % | 0 | 0 % |  |  |
| Urjalan yhtenäiskoulu - esiopetus | 28 | 30 | 5 | 17 % | 2 | 7 % |  |  |
| Aseman koulu | 107 | 110 | 21 | 20 % | 15 | 14 % | 2 | 2,00 % |
| Urjalan yhtenäiskoulu - alakoulu | 168 | 170 | 16 | 10 % | 10 | 6 % | 2 | 1,00 % |
| Urjalan yhtenäiskoulu - yläkoulu | 151 | 160 | 20 | 13 % | 14 | 9 % | 5 | 3,00 % |
| Väinö Linnan lukio | 87 | 90 |  | 0 % |  |  | 1 | 1,00 % |

Urjalan kunnan opiskeluhuollon palveluiden tarpeessa korostuvat seuraavat kunnan erityispiirteet, jotka ovat nousseet esiin lasten ja nuorten terveyttä, hyvinvointia ja elinoloja koskevasta seurantatiedosta (mm. Kouluterveyskysely ja hyvinvointiprofiili). Kunnassa on mielialaoireilevia lapsia ja nuoria siten, että sosiaalinen ahdistus ja huoli mielialasta korostuvat koko maahan verrattuna. Yksinäisyyttä ja läheisen ystävän puutetta koetaan enemmän koko maahan verrattuna. Kiusatuksi tulemisen kokemusta on valtakunnallista tasoa enemmän.

Oppimisen säännöllisiä tukitoimia tarvitsevia tehostetun tuen oppilaita Urjalan perusopetuksessa on lukuvuosittain arviolta 15 % oppilaista. Valtakunnallisesti tehostetun tuen oppilaita on kunnissa keskimäärin 12,2% oppilaista. Erityistä tukea tarvitsevia oppilaita Urjalan kunnan perusopetuksessa on arviolta 10% oppilaista, valtakunnallisesti heitä on 9%.

**1.2 Arvio käytettävissä olevista opiskeluhuoltopalveluista**

Psykologi (9/2022): perusopetus 426, lukio 87, 2-vuotiset ja eskarit 71, alle 5-vuotiaat 141

Psykologi arvio: 725, 0.9 htv

Terveydenhoitaja (3/2023): Yhtenäiskoulu 322 (kotikoululaiset mukana), lukio 81, Tavastian lasialan yksikkö 13, yhteensä 416, 1 htv

Aseman koulun terveydenhoitaja: Asema 103. Yhtenä päivänä viikossa, 0,2 htv

Kuraattori: perusopetus 425, lukio 81 ja eskarit 36, yhteensä 542, 1 htv

Koululääkäri: 0,17 htv. Resurssi on alimitoitettu.

Urjalassa työskentelee kaksi terveydenhoitajaa.

Toinen terveydenhoitajista työskentelee osa-aikaisesti Aseman koululla, jossa terveydenhoitajaresurssia on käytettävissä 0,2 htv. Oppilasmäärä Aseman koululla on 108.

Toinen terveydenhoitajista työskentelee Yhtenäiskoululla, Väinö Linnan lukiossa ja Tavastian lasialan oppilaitoksessa, terveydenhoitajaresurssia on käytettävissä 1 htv. Oppilasmäärä Yhtenäiskoululla on 322 ja opiskelijamäärä lukiossa ja lasialalla yhteensä noin 100. Kokonaismäärä on noin 422 lasta/nuorta. Resurssista työaika painottuu Yhtenäiskoululle ja lukiolle. Lasialan opiskelijoiden määrä on pieni.

Koululääkäriresurssia on käytettävissä kaikkien Urjalan koulujen kesken noin 0,17 htv.

Koululääkärin resurssista n kolmasosa ajasta menee erilaisiin ADHD-oppilaisiin liittyviin asioihin, jolloin tarkastuksiin jäävä aika ei riitä.

**1.3. Opiskeluhuollon palveluiden työn- ja vastuunjako sekä toimintaympäristön erityispiirteet**

**1.3.1 Opiskeluhuollon psykologi- ja kuraattoripalvelut**

Opiskelijahuollon psykologi- ja kuraattoripalveluiden toimintaperiaatteina ovat ennaltaehkäisy, varhainen tuki, lähipalveluperiaate, matala kynnys, asiakaslähtöisyys, monialainen yhteistyö sekä konsultatiivinen työskentelyote. Opiskeluhuollon psykologi- ja kuraattoripalveluiden lakisääteinen sisältö perustuu oppilas- ja opiskelijahuoltolakiin (2013/1287). Opiskeluhuollon psykologit ja kuraattorit osallistuvat omien oppilaitostensa yhteisöllisen opiskeluhuoltotyön toteuttamiseen, jolla tarkoitetaan koko oppilaitosyhteisöä tukevaa ennaltaehkäisevää oppimista, psyykkistä ja fyysistä terveyttä sekä sosiaalista hyvinvointia edistävää ja ylläpitävää toimintaa. Psykologit ja kuraattorit ovat omien oppilaitostensa oppilaitoskohtaisten opiskeluhuoltoryhmien jäseniä. Opiskeluhuollon psykologit ja kuraattorit tarjoavat yksilökohtaisena opiskeluhuoltotyönä oppilaille ja opiskelijoille opiskelun ja koulunkäynnin tukea ja ohjausta oppimisen ja hyvinvoinnin sekä psyykkisten ja sosiaalisten valmiuksien edistämiseksi (§ 7 1 mom).

***Lasten ja nuorten psykologi***

Opiskeluhuollon psykologipalvelut tuottaa Pirkanmaan hyvinvointialue. Urjalassa psykologina toimii yksi lasten ja nuorten psykologi, jonka tehtäviin kuuluvat kunnassa opiskeluhuollon psykologin tehtävien lisäksi myös alle kouluikäisten lasten psykologipalvelut lastenneuvolassa ja varhaiskasvatuksessa.

Työntekijäkohtaisia opiskelijamääriä ohjaa Oppilas- ja opiskelijahuoltolaki (2013/1287 § 9a). Yhtä psykologia kohden saa olla enintään 780 opiskelijaa. Resurssoinnissa otetaan opiskelijamäärän lisäksi huomioon toimipisteiden määrä ja alueelliset erityispiirteet. Urjalassa psykologi työskentelee Aseman koululla, Yhtenäiskoululla sekä sen yhteydessä sijaitsevassa Väinö Linnan lukiossa. Näiden oppilaitosten lisäksi psykologi työskentelee lastenneuvolassa ja varhaiskasvatuksen yksiköissä (Pohjantähden päiväkoti ja esiopetusyksiköt). Lasten ja nuorten määrä kunnassa on yhtä psykologin henkilötyövuotta kohden noin 730. Psykologi työskentelee useissa toimipisteissä ja laajasti eri kouluasteilla sekä alle kouluikäisten parissa. Työtehtävät edellyttävät laajaa asiantuntemusta ja ammattitaitoa sekä niiden ylläpitämistä ja eri verkostoihin kuulumista. Kunnassa psykologi toimii ainoana oman ammattiryhmänsä edustajana kunnan palveluissa, mistä syystä yhteisöjen, verkostojen, työryhmien ja niiden kokoontumisten määrä on suuri, ja psykologi toimii ainoana ammattiryhmänsä edustajana myös suunnittelu- ja kehittämistyössä.

Opiskeluhuollossa psykologi toimii lapsen tasapainoisen kasvun ja kehityksen sekä psyykkisen hyvinvoinnin tukemiseksi yhteistyössä lapsen tai nuoren, perheen, koulun ja muiden verkostojen kanssa. Psykologin tehtäviin kuuluu yksilökohtaista työtä sekä yhteisöllistä opiskelijahuoltotyötä seuraavasti:

· Psykologin tutkimukset, joiden tarve arvioidaan yhdessä erityisopettajien, opiskeluterveydenhuollon asiantuntijoiden ja huoltajien kanssa. Tutkimuksilla kartoitetaan lapsen ja nuoren oppimiseen, kehitykseen, käyttäytymiseen sekä psyykkiseen hyvinvointiin liittyviä asioita sekä tukitoimien tarvetta.

· Hoidolliset keskustelukäyntijaksot, joiden aiheita ovat mm. ahdistuneisuus, pelot, mielialan lasku, uupumus ja jännittäminen.

· Ohjaus-, neuvonta- ja kartoituskäynnit liittyen oppimisen sekä psyykkisen ja sosiaalisen hyvinvoinnin edistämiseen. Ohjausta ja neuvontaa tarjotaan mm. opiskeluun ja stressiin liittyvissä asioissa sekä elämän kriisi- ja muutostilanteissa.

· Opetushenkilöstön ja huoltajien ohjaus ja konsultointi, tukitoimien suunnitteluun osallistuminen.

· Neuvottelut ja monialainen yhteistyö, opiskeluhuollon yksilökohtaisiin asiantuntijaryhmiin osallistuminen.

· Kouluyhteisöjen ja oppimisympäristöjen hyvinvoinnin ja turvallisuuden kehittäminen ja edistäminen sekä yhteisöllisen toimintakulttuurin kehittäminen yhdessä koulun ja muiden opiskeluhuollon henkilöiden kanssa

· Osallistuminen opiskeluhuoltotyön ja psykologitoiminnan kehittämiseen sekä muuhun kehittämistoimintaan.

· Osallistuminen kriisityöhön.

· Osallistuminen yhteisölliseen opiskeluhuoltoryhmiin, opiskeluhuollon suunnitelmien ja toimintamallien laatimiseen sekä päivittämiseen.

***Koulukuraattori***

Opiskeluhuollon kuraattoripalvelut tuottaa Pirkanmaan hyvinvointialue. Urjalassa kuraattorina toimii yksi kuraattori, jonka työskentelykenttä kattaa oppijat esikoulusta toiselle asteelle.

Työntekijäkohtaisia opiskelijamääriä ohjaa Oppilas- ja opiskelijahuoltolaki (2013/1287 § 9a). Yhtä kuraattoria kohden saa olla enintään 670 opiskelijaa. Resurssoinnissa otetaan opiskelijamäärän lisäksi huomioon toimipisteiden määrä ja alueelliset erityispiirteet. Urjalassa kuraattori työskentelee Aseman koululla, Yhtenäiskoululla sekä sen yhteydessä sijaitsevassa Väinö Linnan lukiossa. Kuraattori työskentelee kahdessa eri toimipisteessä ja laajasti eri kouluasteilla. Työtehtävät edellyttävät laajaa asiantuntemusta ja ammattitaitoa sekä niiden ylläpitämistä ja eri verkostoihin kuulumista. Kunnassa kuraattori toimii ainoana oman ammattiryhmänsä edustajana kunnan palveluissa, mistä syystä yhteisöjen, verkostojen, työryhmien ja niiden kokoontumisten määrä on suuri, ja kuraattori toimii ainoana ammattiryhmänsä edustajana myös suunnittelu- ja kehittämistyössä.

Opiskeluhuollossa kuraattori toimii lapsen tasapainoisen kasvun ja kehityksen sekä sosiaalisen hyvinvoinnin tukemiseksi yhteistyössä lapsen tai nuoren, perheen, koulun ja muiden verkostojen kanssa. Kuraattorin tehtäviin kuuluu yksilökohtaista työtä sekä yhteisöllistä opiskelijahuoltotyötä seuraavasti:

· Tukikeskustelut lasten ja nuorten kanssa, joiden aiheina ovat mm. kiusaaminen, poissaolot, opiskelumotivaation puute tai mielialan lasku.

· Opetushenkilöstön ja huoltajien ohjaus ja konsultointi, tukitoimien suunnitteluun osallistuminen.

· Neuvottelut ja monialainen yhteistyö, opiskeluhuollon yksilökohtaisiin asiantuntijaryhmiin osallistuminen.

· Kouluyhteisöjen ja oppimisympäristöjen hyvinvoinnin ja turvallisuuden kehittäminen ja edistäminen sekä yhteisöllisen toimintakulttuurin kehittäminen yhdessä koulun ja muiden opiskeluhuollon henkilöiden kanssa.

· Osallistuminen opiskeluhuoltotyön ja kuraattoritoiminnan kehittämiseen sekä muuhun kehittämistoimintaan.

· Osallistuminen yhteisöllisiin opiskeluhuoltoryhmiin, opiskeluhuollon suunnitelmien ja toimintamallien laatimiseen sekä päivittämiseen.

· Yhteisöllisen opiskeluhuoltotyön toteuttaminen, jolla tarkoitetaan koko oppilaitosyhteisöä tukevaa ennaltaehkäisevää oppimista, psyykkistä ja fyysistä terveyttä sekä sosiaalista hyvinvointia edistävää ja ylläpitävää toimintaa.

**1.3.2 Opiskeluhuollon lastenneuvolapalvelut**

Lastenneuvolapalvelut tuottaa Pirkanmaan hyvinvointialue.

Lastenneuvolan tehtävänä on edistää alle kouluikäisten lasten ja heidän perheidensä terveyttä ja hyvinvointia sekä kaventaa perheiden välisiä terveyseroja. Myös esiopetuksen oppilaiden terveyspalvelu on myös neuvolapalvelua. Lastenneuvolassa seurataan ja edistetään lapsen fyysistä, psyykkistä ja sosiaalista kasvua ja kehitystä sekä tuetaan vanhempia turvallisessa, lapsilähtöisessä kasvatuksessa ja lapsen hyvässä huolenpidossa sekä parisuhteen hoitamisessa. Neuvolassa pyritään havaitsemaan lapsiperheiden erityisen tuen tarpeet mahdollisimman varhain ja järjestämään tarkoituksenmukainen tuki ja apu.

Lapsi saa neuvolassa kansalliseen rokotusohjelmaan kuuluvat rokotukset. Lastenneuvolan palveluihin kuuluvat myös alle kouluikäisten lasten suun terveydenhuolto (Avopalvelut).

Neuvolapalvelu on matalan kynnyksen palvelu, joka tarjotaan kaikille kohderyhmään kuuluville. Palveluiden sisältö skaalautuu asiakkaan tarpeiden mukaisesti. Neuvolapalvelut ovat osa perhekeskuksen palvelukokonaisuutta.

**1.3.3 Opiskeluhuollon koulu- ja opiskeluterveydenhuolto**

Kouluterveydenhuollon palvelut tuottaa Pirkanmaan hyvinvointialue.

Kouluterveydenhuollon palveluiden tavoitteena on tukea lapsen kasvua, kehitystä sekä perheiden hyvinvointia. Kouluterveydenhuollon toimintaperiaatteena on varhaisen tuen tarpeen tunnistaminen ja tuen tarjoaminen yhdenvertaisesti sekä asiakaslähtöisesti.

Kouluterveydenhuollon keskeisiä tehtäviä ovat:

· Oppilaan kasvun ja kehityksen sekä terveyden ja hyvinvoinnin edistäminen mukaan lukien kansallisen rokotusohjelman toteuttaminen

· Vanhempien ja huoltajien kasvatustyön tukeminen

· Oppilaan erityisen tuen tai tutkimusten tarpeen varhainen tunnistaminen ja tukeminen

· Pitkäaikaisesti sairaan lapsen omahoidon tukeminen yhteistyössä muiden opiskeluhuollon toimijoiden kanssa sekä tarvittaessa jatkotutkimuksiin ja -hoitoon ohjaaminen

· Kouluympäristön terveellisyyden ja turvallisuuden sekä yhteisön hyvinvoinnin edistäminen ja seuranta

· Oppilaan terveydentilan toteamista varten tarpeelliset erikoistutkimukset

· Kouluterveydenhuolto on osa opiskeluhuoltoa tehden moniammatillista yhteistyötä muun opiskeluhuollon kanssa

Työntekijäkohtaisia oppilasmääriä ohjaa STM:n mitoitussuositus. Suositeltu oppilasmäärä kokoaikaisella terveydenhoitajalla on 460 oppilasta ja päätoimista kokoaikaista lääkäriä kohden 2100 oppilasta. Mitoitussuositus on laskettu palvelun lakisääteisten tehtävien hoitamiseksi. Oppilasmäärän tulee kuitenkin olla pienempi, jos esimerkiksi erityistä tukea tarvitsevia oppilaita on paljon tai palveluissa tehdään esim ADHD diagnostiikkaa ja ADHD kontrollit järjestetään kouluterveydenhuollossa. Sopiva oppilasmäärä riippuu myös koulujen määrästä, kouluasteiden määrästä ja siitä miten opiskeluhuollon yhteistyö ja paikalliset hoitoketjut erityisesti mielenterveyspalveluissa on järjestetty.

Paikallisesti on sovittu, että Urjalan kouluterveydenhuollossa tehdään lakisääteisten tehtävien lisäksi ADHD diagnostiikkaa ja ADHD kontrolleja. Lisäksi tarvittaessa mielenterveysongelmissa oppilas tai opiskelija ohjataan koululääkärille. Myös kuntoutussuunnitelmien laatimiset ovat osa koululääkärin työtä Urjalassa.

Yhtenäiskoulussa opiskelee maahanmuuttajataustaisia lapsia, joiden tapaamisissa on tarve tulkin käytölle.

Kokoaikainen terveydenhoitaja työskentelee Urjalassa useammalla koulutusasteella. Työskentelytoimipisteitä kokoaikaisella terveydenhoitajalla on kaksi. Useampi koulutusaste velvoittaa terveydenhoitajaa osallistumaan useisiin kokouksiin esimerkiksi opiskeluhuoltotyössä ja eri ikäryhmiin/koulutusasteisiin painottuviin koulutuksiin. Työaikaa vie myös muut kokoukset, esimerkiksi kouluterveydenhoitaja on jäsenenä erilaisissa kunnan lakisääteisissä työryhmissä kuten Urjalan kunnan ohjaus- ja palveluverkostossa.

Edellä mainitut asiat tulisi huomioida terveydenhoitajan ja lääkärin oppilasmäärissä.

Kouluterveydenhuollon palvelut ovat pääsääntöisesti maksuttomia. Ainoastaan lääkärin lausunnoista voidaan periä maksu hyvinvointialueen yhteisten periaatteiden mukaisesti. Oppilaat käyttävät sen koulun kouluterveydenhuollon palveluita, joissa he ovat kirjoilla riippumatta kotipaikkakunnasta.

*Opiskeluterveydenhuolto*

Opiskeluterveydenhuollon palvelut tuottaa Pirkanmaan hyvinvointialue.

Opiskeluterveydenhuollon tavoitteena on edistää opiskelijoiden terveyttä, hyvinvointia ja opiskelukykyä. Toimintaperiaatteina ovat yhdenvertaisuus, opiskelijalähtöisyys, varhainen tuki ja monialainen yhteistyö.

Lakisääteiset opiskeluterveydenhuollon palvelut:

· Oppilaitoksen opiskeluympäristön terveellisyyden ja turvallisuuden sekä opiskeluyhteisön hyvinvoinnin edistäminen sekä seuranta

· Opiskelijoiden terveyden ja hyvinvoinnin sekä opiskelukyvyn seuraaminen ja edistäminen, johon sisältyvät lukion ja ammatillisen oppilaitoksen opiskelijoille kaksi määräaikaista terveystarkastusta ja kaikille opiskelijoille terveystarkastukset yksilöllisen tarpeen mukaisesti

- Mukaan lukien kansallisen rokotusohjelman toteuttaminen, tartuntatautilain mukaiset rokotukset sekä opintoihin liittyvän matkustamisen vaatimat rokotteet. Muilta osin opiskelija hankkii itse rokotteet, mutta ne voidaan antaa opiskeluterveydenhuollossa.

· Perusterveydenhuollon terveyden- ja sairaanhoitopalvelujen järjestäminen opiskelijoille, mielenterveys- ja päihdetyö, seksuaaliterveyden edistäminen ja suun terveydenhuolto mukaan lukien.

· Opiskelijan erityisen tuen tai tutkimusten tarpeen varhainen tunnistaminen sekä opiskelijan tukeminen ja tarvittaessa jatkotutkimuksiin tai -hoitoon ohjaaminen sekä psykoterapiaan ohjaamisen edellyttämä hoito ja lausunto

· Opiskeluterveydenhuolto on osa opiskeluhuoltoa

Työntekijäkohtaisia opiskelijamääriä ohjaa STM:n mitoitussuositus. Toisen asteen opiskeluterveydenhuollossa tulee olla yksi kokopäiväinen terveydenhoitaja 570 opiskelijaa kohti ja yksi kokopäiväinen lääkäri 1800 opiskelijaa kohti. Erilaisia kuormitustekijöitä tulee huomioida mitoituksessa ja tarvittaessa määrän tulee olla suositusta pienempi.

Urjalassa opiskeluterveydenhuollossa työskentelee yksi terveydenhoitaja siten, että hänelle kuuluu myös perusopetuksen Yhtenäiskoulun oppilaat. Väinö Linnan lukio sijaitsee samassa rakennuksessa Yhtenäiskoulun kanssa. Lasialan opiskelijoiden toimipiste sijaitsee Urjalan Nuutajärvellä.

1 htv terveydenhoitajaresurssi on jaettu Yhtenäiskoulun, Väinö Linnan lukion ja Tavastian lasialan opiskelijoiden kesken. Opiskelijoiden osuus terveydenhoitajalla on noin 100. Urjalassa opiskeluterveydenhuollossa tehdään myös kutsuntatarkastukset, mikä on mitoituksessa huomioitava asia. Samoin kuin työskentely kahdessa eri toimipisteessä.

Koululääkäriresurssia on käytettävissä kaikkien Urjalan koulujen kesken, mukaan lukien opiskeluterveydenhuolto, noin 0,17 htv.

Sairaanhoidollista opiskeluterveydenhuollon toimintaa toteutetaan sekä koululla että terveysasemalla. Pääsääntöisesti sairaanhoidollisille lääkärikäynneille opiskelija varaa ajan terveysasemalle. Päivystystoiminta kuten akuuttien sairauksien ja vammojen hoito ei kuulu opiskeluterveydenhuoltoon.

Opiskeluterveydenhuollon palvelut järjestetään kunnassa sijaitsevien oppilaitosten opiskelijoille riippumatta heidän asuinkunnastaan.

Terveydenhoitajan palvelut ovat opiskeluterveydenhuollossa maksuttomia. Sairaanhoidolliset lääkärikäynnit ovat 18 vuotta täyttäneille maksullisia lukuun ottamatta mielenterveyskäyntejä. Ennaltaehkäisevät terveydenhoidon lääkärikäynnit ovat maksuttomia. Tällaisia ovat esimerkiksi raskauden ehkäisyyn liittyvät käynnit. Asiakasmaksua ei peritä myöskään sellaisista käynneistä, joissa käsitellään laaja-alaisesti ja moniammatillisesti opiskelukykyä ja ammatinvalintaa.

**1.3.4 Opiskeluhuollon opinnonohjaus ja erityisopetus**

Opinto-ohjaaja ohjaa oppilaita opintojen suunnittelussa, jatko-opintoihin hakeutumisessa, opiskelutaidoissa ja työelämään tutustumisessa. Työhön kuuluu luokkamuotoista ohjausta ja opetusta, pienryhmäohjausta ja henkilökohtaista ohjausta. Moniammatillinen yhteistyö oppilaanohjauksessa korostuu erityisesti opiskelun nivelvaiheissa. Opinto-ohjaajat seuraavat päättöluokkalaisten hakeutumista, sijoittumista ja opiskelun aloittamista toisen asteen koulutuksessa. Opiskelija voi halutessaan varata ajan keskusteluun opinto-ohjaajan kanssa. Myös huoltajat voivat tarvittaessa olla yhteydessä opinto-ohjaajaan.

Erityisopettaja

Erityisopettaja / erityisluokanopettaja tekee sekä yksilöllisessä että yhteisöllisessä opiskeluhuollossa tiivistä yhteistyötä eri toimijoiden välillä (varhaiskasvatuksen opettajat, luokanopettajat, luokanvalvojat, oppilaan huoltajat, opiskeluhuollon toimijat ja eri asiantuntijat). Erityisopettajan / erityisluokanopettajan vastuulla ovat oppilaat, jotka tarvitsevat vahvempaa tukea koulunkäynnissä ja/tai oppimisessa. Erityisopettajan / erityisluokanopettajan tehtävänä opiskeluhuollossa on tuoda julki oppilaiden koulunkäynnin haasteita mahdollisimman varhaisessa vaiheessa, ehdottaa tukitoimia sekä seurata niiden toteutumista. Yhteistyön merkitys korostuu varsinkin nivelvaiheissa (2., 6., ja 9. luokkien päättyessä), jolloin erityisopettaja / erityisluokanopettaja varmistaa oppilaan tuen jatkuvuuden.

Varhaiskasvatuksen erityisopettaja (veo)

Varhaiskasvatuksen erityisopettaja tekee lapsen edun sitä vaatiessa yhteistyötä lasten ja nuorten psykologin sekä kuraattorin kanssa.

Veo työskentelee ensisijaisesti oppilaiden kanssa, joilla on oppimisen pulmaa ja he tarvitsevat joko tehostettua tai erityistä tukea. Erityisopettajan tehtävänä on turvata ja seurata kunkin tuettavan oppilaan oppimiseen liittyviä asioita, kuten sopiva opetus, tarpeellinen tuki, kuntoutus ja apuvälineet. Erityisopettaja on myös laatimassa pitkän aikavälin oppimisen suunnitelmia (kuten oppimissuunnitelmat, HOJKS).

Varhaiskasvatuksen opettaja / luokanopettaja / luokanvalvoja / ryhmänohjaaja

Varhaiskasvatuksen opettaja, luokanopettaja, luokanvalvoja ja ryhmänohjaaja on säännöllisessä yhteistyössä oppilaan huoltajien, opiskeluhuollon toimijoiden ja eri asiantuntijoiden kanssa. Hän tukee ja seuraa kunkin oppijan hyvinvointia ja oppimisen taitoja. Tarvittaessa hän tuo huolensa esiin opiskeluhuollolle.

**2. Kouluyhteisön toimenpiteet yhteisöllisen opiskeluhuollon edistämiseksi**

Yhteisöllisellä opiskeluhuollolla tarkoitetaan toimintakulttuuria ja toimia, joilla koko oppilaitosyhteisössä edistetään oppilaiden oppimista, hyvinvointia, terveyttä, sosiaalista vastuullisuutta, vuorovaikutusta ja osallisuutta sekä opiskeluympäristön terveellisyyttä, turvallisuutta ja esteettömyyttä. Yhteisöllisen opiskeluhuollon edistäminen kuuluu kaikille opiskeluyhteisössä työskenteleville ammattialasta riippumatta osana heidän päivittäistä toimintaansa.

Koulutuksen järjestäjän opiskeluhuollon yleistä suunnittelua, kehittämistä, ohjausta ja arviointia johtaa ja koordinoi monialainen opiskeluhuollon ohjausryhmä.

Yksikkökohtainen opiskeluhuoltoryhmä vastaa oppilaitoksen opiskeluhuollon suunnittelusta, kehittämisestä, toteuttamisesta ja arvioinnista. Sillä on keskeinen rooli yhteisöllisen opiskeluhuollon suunnittelussa ja toteuttamisessa.



Kuvio 2. Yhteisöllisen opiskelijahuollon sisältöjä (Kuva Thl)

**2.1 Oppilaiden ja kouluyhteisön hyvinvoinnin, terveyden ja turvallisuuden seuraamisen käytännöt ja keskeiset tulokset?**

**• Yhteistyö koulun ulkopuolisten lasten ja nuorten hyvinvointia edistävien tahojen kanssa yhteisöllisen opiskeluhuollon kehittämisessä**

Yhteisöllistä opiskeluhuoltoa kehitetään yhteistyössä koulun ulkopuolisten tahojen kanssa ohjausryhmän koollekutsumassa tapaamisessa kerran lukuvuodessa. Ohjausryhmän edustajat kutsuvat koolle tarvittavia yhteistyötahoja, ja tämä monialainen ryhmä tuo kehittämisehdotuksia, näkemyksiä ja resursseja yhteisöllisen opiskeluhuollon toimintaan.

Vuoden 2023 lähtien kunnassa on toiminut yhdistetty nuorten ohjaus- ja palveluverkosto, oppilashuollon ohjausryhmä sekä perhekeskuksen ohjausryhmä (Ohpa). Ryhmä koostuu seuraavista tahoista: oppilashuoltoryhmä, työllisyyspalvelut, liikunta- ja nuortenpalvelut, sosiaalitoimi (Pirha), varhaiskasvatus. Puheenjohtajana toimii sivistysjohtaja ja koollekutsujana nuoriso- ja vapaa-aikakoordinaattori. Ryhmä kokoontuu nyt kaksi kertaa vuodessa, mutta useammin kokoontuvalle työryhmälle on tarvetta. Ohpan edustajat kutsuvat koolle tarvittavia yhteistyötahoja, ja tämä monialainen ryhmä tuo kehittämisehdotuksia, näkemyksiä ja resursseja yhteisöllisen oppilashuollon toimintaan.

**• Yhteistyö oppilaan ohjauksessa, koulutuksen siirtymävaiheissa sekä jatko-opintojen suunnittelussa**

Opetussuunnitelman luvussa Oppilaanohjauksen ohjaussuunnitelma on kuvattu em. asiat.

**• Yhteistyö ja käytänteet kouluympäristön terveellisyyden ja turvallisuuden sekä kouluyhteisön hyvinvoinnin tarkastuksissa**

Perusopetuslain 29 §:n ja lukiolain 40 §:n mukaan opetukseen osallistuvalla on oikeus turvalliseen opiskeluympäristöön.

Oppilaan ja opiskelijan terveyden edistämiseksi seurataan myös kouluyhteisön ja opiskeluympäristön terveellisyyttä ja turvallisuutta. Turvalliseen opiskeluympäristöön kuuluu fyysinen, psyykkinen ja sosiaalinen turvallisuus. Opetuksen järjestämisen lähtökohtana on oppilaiden ja koulun henkilökunnan turvallisuuden takaaminen kaikissa tilanteissa. Urjalan kouluille on laadittu turvallisuussuunnitelmat, jotka sisältävät toimintaohjeet erilaisissa turvallisuuteen liittyvissä tilanteissa. Turvallisuussuunnitelmat sisältävät mm. kriisisuunnitelman ja pelastussuunnitelman.

Ympäristöterveydenhuollon terveydensuojelulain (763/94) 45 §:n perusteella kouluissa tehdään tarkastukset kolmen vuoden välein. Ryhmään kuuluvat rehtori, terveydenhoitaja, kiinteistöhuollon edustajat, terveystarkastaja ja tarvittaessa muita asiantuntijoita. Poistumisharjoitukset tehdään vuosittain, tarvittaessa yhteistyössä palo- ja pelastustoimen kanssa.

Koulun arkipäivässä oppilaiden turvallisuudesta huolehditaan monin tavoin. Tärkeitä ovat yhteiset säännöt ja välituntivalvonta. Turvallisuutta tuovat kaikista välittäminen, riittävä tiedonkulku, järjestyssääntöjen noudattaminen ja koulun ja kodin yhteistyö.

**2.2 Koulukohtaisten opiskeluhuoltoryhmien johtaminen, kokoonpano ja toimintatavat**

Koulukohtaisen opiskeluhuoltoryhmän puheenjohtajana toimii rehtori, lukiossa apulaisrehtori. Muina jäseninä ryhmään kuuluvat psykologi, kuraattori, terveydenhoitaja, erityisopettaja ja yläkoulussa opinto-ohjaaja, lukiossa ryhmänohjaajat. Lisäksi ryhmään voidaan kutsua tarpeen mukaan muuta opetushenkilöstöä, asiantuntijoita, oppijoiden edustajia, vanhempainyhdistyksen edustajia sekä yhteistyökumppaneita. Ryhmän koollekutsuja on rehtori/apulaisrehtori. Ryhmä kokoontuu säännöllisesti vähintään kerran lukukaudessa.

Koulukohtainen opiskeluhuoltoryhmä suunnittelee ja kehittää yhteisöllistä opiskeluhuoltoa. Ryhmä kartoittaa oppilaitoksen opiskeluhuollollisten toimien tarpeita ja niiden pohjalta suunnittelee yhteisöllisen opiskeluhuollon toimenpiteitä (esim. teemapäiviä, tapahtumia).

Ryhmä käsittelee kouluilla tehtyjen kyselyjen ja mittausten tulokset (esim. Kouluterveyskyselyt, hyvinvointiprofiilit, Move-mittaukset). Ryhmä suunnittelee ja toteuttaa tarpeen mukaan toimenpiteitä, joilla vahvistetaan luokanopettajien / luokanvalvojien / ryhmänohjaajien edellytyksiä toimia oman luokkansa/ryhmänsä lähiohjaajina. Ryhmä voi myös tukea yksittäistä opettajaa ja luoda välineitä haastavan ryhmän tai luokan kanssa toimimiseen (esim. Työrauha kaikille -toimintamalli).

**2.3 Perusopetuksen sisäistä järjestystä, sekä kouluyhteisön turvallisuutta edistävät toimet**

1. **Järjestyssäännöt**

Oppilaalla on velvollisuus käydä koulua ja osallistua perusopetukseen, jollei hänelle ole erityisestä syystä myönnetty vapautusta. Oppilaalla on velvollisuus suorittaa oppivelvollisuus siten, että hänellä on perusopetuksen oppimäärää vastaavat tiedot. Oppilaalla on velvollisuus myös suorittaa tehtävänsä tunnollisesti ja käyttäytyä asiallisesti toisia kunnioittaen ja huomioiden. Oppilaan tulee noudattaa järjestyssääntöjä.

Järjestyssäännöillä edistetään koulun sisäistä järjestystä, opiskelun esteetöntä sujumista sekä kouluyhteisön turvallisuutta ja viihtyisyyttä. Järjestyssäännöt päivitetään vuosittain.

Ensisijainen puuttumiskeino järjestyssääntöjen rikkomuksiin on kasvatuskeskustelu, jota koulun opettaja tai rehtori voi määrätä enintään kahdeksi tunniksi. Perusopetuksen osalta jälki-istuntoa saavat antaa koulun opettaja sekä rehtori. Kirjallisesta varoituksesta päättää koulun rehtori. Koulusta ja opetuksesta pidättämisestä koskevat päätökset voi tehdä vain monijäseninen toimielin.

Opetuksen järjestäjä seuraa kasvatuskeskustelun ja kurinpidollisten toimien käyttöä. Koulukohtaiset tiedot käsitellään määräajoin KOHU:ssa. Kaikki edellä mainitut toimenpiteet ilmoitetaan huoltajalle ja kirjataan.

Ajantasaiset järjestyssäännöt löytyvät Wilman tiedotteista.

**Lukion järjestyssäännöt**

Järjestyssäännöt ja ohjeet lukion käytänteistä turvaavat hyvinvointimme. Lain mukaan kaikilla on oikeus turvalliseen oppimisympäristöön (lukiolaki 40§). Toisten ihmisten kiusaaminen ja häirintä on kielletty. Perusajatuksena on, että käyttäydymme kunnioittavasti toisiamme kohtaan.

Järjestyssäännöt ovat voimassa kouluaikana eli oppilaiden työjärjestyksen mukaisen työpäivän aikana. Järjestyssääntöjä noudatetaan soveltuvin osin myös muissa koulun tilaisuuksissa.

1. **Kasvatuskeskustelukäytänteet, kotitehtävien laiminlyönti ja sen seuraamukset, jälki-istuntokäytänteet, häiritsevän oppilaan poistaminen opetustilanteesta, opetuksen epääminen jäljellä olevan ja seuraavan työpäivän ajaksi, kirjallisen varoituksen antaminen, koulusta erottaminen ja oikeus ottaa haltuun esineitä ja aineita**

Edellämainitut kokonaisuudet löytyvät kuvattuna **liitteestä 1**

Oppilaiden suojaaminen väkivallalta, kiusaamiselta ja häirinnältä Urjalan kouluissa

**2.4 Poissaolojen ennaltaehkäisy, suunnitelmallinen seuranta ja poissaoloihin**  **puuttuminen.**

**Työn- ja vastuunjako sekä luvattomista poissaoloista ilmoittaminen huoltajalle on PERUSTEIDEN LUVUSSA 5.1**

**2.4.1 Koulupoissaoloista**

Poissaolon seuranta on koulun, kodin ja oppilaan yhteistyötä, minkä tavoitteena on tukea oppilaan hyvinvointia ja selviytymistä opinnoissaan. Poissaolojen seurannan toimivuus edellyttää sekä kodin että koulun sitoutumista asian hoitamiseen, selkeitä pelisääntöjä ja koko kouluyhteisön ennalta ehkäisevää toimintaa. Koulupoissaoloilla voi olla monenlaisia seurauksia lapsen ja nuoren hyvinvoinnille. Runsaat poissaolot voivat johtaa oppimisen ongelmiin ja seurauksena voi olla luokan kertaaminen. Toisaalta myös oppimisvaikeudet ja opiskeluongelmat sekä esimerkiksi kiusatuksi tuleminen saattavat johtaa siihen, että oppilas jää pois koulusta. Koulupoissaolot saattavat liittyä myös erilaisiin mielenterveyden ja käyttäytymisen ongelmiin, joiden hoitaminen on koulunkäynnin onnistumisen edellytys. Poissaolot ovat tärkeä indikaattori sekä koululaisten hyvinvoinnista että pahoinvoinnista. Tarttumalla poissaoloihin mahdollisimman varhain saatetaan ehkäistä tulevia ongelmia, niiden vaikeutumista ja kasaantumista sekä monien eri palvelujen tarvetta.

**2.4.2 Urjalan kunnan ohjeistus poissaoloihin**

Jokaisella koululla tulee olla poissaolojen ehkäisemistä, seuraamista ja niiden ilmoittamista koskeva toimintamalli. Oppilaan huoltajan tulee ilmoittaa oppilaan poissaolon syy luokanopettajalle tai -valvojalle ensimmäisenä poissaolopäivänä. Jollei ilmoitusta ole tehty, tulee luokanopettajan tai -valvojan selvittää poissaolon syy. Poissaolot kirjataan päivittäin sähköiseen Wilma-järjestelmään.

**Huoltaja:**

1. Huoltaja ilmoittaa etukäteen tai mahdollisimman pian ensimmäisenä poissaolopäivänä luokanopettajalle/- valvojalle kaikista tietämistään oppilaan poissaoloista (sairaudet, tärkeät menot) Wilman avulla.

2. Huoltaja selvittää jälkikäteen kuittaamattomat poissaolot Wilman koodeilla luvallisiksi poissaoloiksi, jos tietää poissaolon olevan luvallinen (esim. terveyssyy). Jos oppilas on ollut poissa oppitunnilta ilman lupaa, merkitsee huoltaja poissaolon luvattomaksi.

3. Kodin ja koulun välisen yhteistyön sujumiseksi huoltajan toivotaan kirjautuvan Wilmaan vähintään kerran viikossa, mielellään useamminkin.

4. Huoltaja anoo oppilaan omat lomat hyvissä ajoin ennen poissaoloa. Lomake ”Oppilaan tilapäinen vapauttaminen koulunkäynnistä” löytyy Wilmasta. Luokanopettaja/-valvoja myöntää 1-5 vrk vapaat ja rehtori 6 vrk – 1kk vapaat. Sivistysjohtaja myöntää yli kuukauden kestävät lomat.

**Opettaja / luokanvalvoja:**

1. Opettaja kirjaa Wilmaan oppilaan poissaolot päivän aikana. 2. Luokanopettaja/-valvoja seuraa säännöllisesti luokkansa oppilaiden merkintöjä Wilmasta.

3. Luokanopettaja/-valvoja on yhteydessä huoltajaan seuraavana päivänä, mikäli huoltaja ei ole ilmoittanut syytä poissaololle.

4. Luokanopettaja/-valvoja huolehtii, että oppilaan poissaolot kuitataan.

5. Luokanopettajan/-valvojan velvollisuus on huolen herätessä olla yhteydessä kotiin ja tarvittaessa kutsua koolle monialainen yksilökohtainen opiskeluhuoltoryhmä. Koolle kutsuttavan ryhmän kokoonpano suunnitellaan tapauskohtaisesti yhdessä huoltajan kanssa.

Esiopetusta ei koske yllä olevat poissaoloa koskevat ohjeistukset kokonaisuudessaan. Varhaiskasvatuksen opettaja voi myöstää 1-5 vrk vapaat ja varhaiskasvatuspäällikkö 6 vrk- 1 kk vapaat. Sivistysjohtaja myöntää yli kuukauden kestävät lomat.

Liite 2**Urjalan koulujen toimintamalli sairauspoissaoloissa**

Liite 3 **Urjalan kunnan toimintamalli luvattomiin poissaoloihin puuttumiseksi**

**2.4.3 Poissaolojen ehkäiseminen**

Säännöllisen koulunkäynnin tukeminen

Oppilaan yleisen kouluhyvinvoinnin varmistamisen ja oppimiselle tarpeellisten tukitoimien lisäksi säännöllistä koulunkäyntiä tukee voimakkaasti poissaolojen ajantasainen seuranta. Käytännössä huoltajan mahdollisuutta valvoa lapsen tai nuoren koulunkäyntiä vaikeuttaa usein tietämättömyys siitä, että oppilas on ollut poissa koulusta, tai huoltaja saa tietää asiasta hyvin myöhään. Vastaavasti, kun huoltaja ilmoittaa kouluun mahdollisimman pian, että oppilas on jäänyt pois koulusta, koululla on paremmat mahdollisuudet tarttua nopeasti mahdollisiin luvattomiin poissaoloihin. Nopealla tiedonkululla on merkitystä erityisesti oppilaan itsensä ja hänen oikeusturvansa kannalta, koska näin voidaan välttyä mm. turhilta luvattomilta poissaoloepäilyiltä.

Tiedottaminen koulun poissaolokäytännöstä ja sen noudattamiseen sitoutuminen on ensiarvoisen tärkeä kodin ja koulun yhteistyöasia. Koulun poissaolokäytännöstä ilmoitetaan huoltajille vuositiedotteessa ja koulun kotisivuilla.

KouluKunnossa-läsnäolomalli on koulun henkilökunnalle, muille toimijoille sekä huoltajille suunnattu materiaali. Läsnäolomalli sisältää konkreettisia toimintaohjeita poissaolojen ennaltaehkäisemiseen sekä tilanteisiin, joissa oppilaalla on poissaoloja. On tärkeää, että kunnissa ja kouluissa on yhteisesti sovitut käytänteet, milloin ja miten koulupoissaoloihin reagoidaan. Materiaali täydentää koulussa käytössä olevaa poissaolomallia.

KouluKunnossa-läsnäolomalli on kehitetty tietoon perustuen, ja se koostuu kolmesta osiosta: ennaltaehkäisy, varhainen puuttuminen ja vahva tuki.

https://www.koulukunnossa.fi/lasnaolomalli/

**2.4.4 Poissaoloihin liittyviä ehkäiseviä toimenpiteitä**

Tärkeä merkitys poissaoloproblematiikan hoidossa on myös **ehkäisevillä toimenpiteillä**, joita voidaan toteuttaa **sekä yhteisö- että yksilötasolla**. Poissaoloihin vaikuttaminen on ensiarvoisen tärkeää työtä, jolla voidaan ehkäistä lasten ja nuorten syrjäytymistä. Kouluissa on paljon hyviä käytäntöjä, jotka voivat toimia myös poissaoloja ehkäisevästi. Jo pelkkä ilmoituskäytännön aikaistaminen ja poissaolojen tarkka seuranta toimivat osaltaan ehkäisevästi. Oppilaiden luokkaan kuulumisen, osallisuuden ja yhteisöllisyydenedistäminen on tärkeä osa ennaltaehkäisevää toimintaa.

**2.4.5 Oppilaan tilapäinen vapauttaminen koulunkäynnistä**

Huoltajien on syytä käyttää harkintaa anoessaan ylimääräisiä lomia. Toistuva loman haku ei ole suotavaa. Vapautus tulee hakea hyvissä ajoin ennen suunniteltua poissaoloa. Koulu edellyttää, että luvan saanut oppilas ei tilapäisen vapauttamisen vuoksi jää jälkeen opiskelussaan. Vapauttamisesta on oppilaan annettava tieto kaikille häntä opettaville opettajille etukäteen.

Luvan poissaoloon koulusta erityistä syytä varten myöntää vanhempien kirjallisen anomuksen (Wilman hakemukset) perusteella luokanopettaja/luokanvalvoja. Viittä koulupäivää pidemmistä poissaoloista päättää rehtori. Vanhemmat vastaavat opintojen sujumisesta tilapäisen vapauttamisen aikana. Läksyt ja mahdolliset koepäivien siirrot on sovittava hyvissä ajoin ennen kyseistä ajanjaksoa. Tilapäinen vapauttaminen koulunkäynnistä voidaan evätä esimerkiksi seuraavissa tilanteissa:

- oppilaalla on runsaasti poissaoloja

- poissaoloilla on vaikutusta opiskelumenestykseen

- liian myöhään haettu poissaololupa

- useat anotut lomat viimeisen kahden vuoden aikana

**2.4.6 Poissaolojen ilmoittaminen ja kirjaaminen**

Oppilaan huoltajan tulee ilmoittaa oppilaan poissaolon syy luokanopettajalle/luokanvalvojalle ensimmäisenä poissaolopäivänä.

Luokanopettaja/luokanvalvoja kirjaa oppilaiden poissaolon ja poissaolon syyn Wilma-järjestelmään päivittäin.

Mikäli luokkien 1 – 9 oppilaan poissaolosta ei ole tullut tietoa koulupäivän aikana, luokanopettajan/luokanvalvojan tulee ottaa viipymättä yhteyttä huoltajaan selvittääkseen tilanteen.

Jos oppilas lähtee kesken päivän luvatta pois koulusta, opettajan tulee ilmoittaa huoltajalle siitä viipymättä.

Poissaoloja, joista huoltaja on tietämätön, käsitellään luvattomina poissaoloina.

Oppilaan sairastuessa kesken päivän hän pyytää luvan lähteä koulusta häntä opettavalta opettajalta, rehtorilta tai terveydenhoitajalta. Sairastumisesta ilmoitetaan huoltajalle.

Huoltajien yhteystietojen muutoksista koululle ilmoittaa ensisijaisesti huoltaja.

**2.4.7 Luvattomien poissaolojen seuraukset ja korvaaminen**

**Luvaton koulualueelta poistuminen**

Urjalan kunnan peruskoulujen oppilaat eivät saa poistua koulupäivän aikana koulun alueelta ilman opettajan lupaa.

Luvattomaksi poissaoloksi katsotaan koko oppitunnin poissaolo tai yli 30 minuutin myöhästyminen.

Kun oppilas poistuu luvatta koulun alueen/karkaa

- Pysy rauhallisena, älä luo ympäristöön kauhua, paniikkia yms.

- Kirjaa ylös kellonaika, jolloin oppilaan poistumisen luokasta/tunnilta/välitunnilta/ huomataan.

- Huolehdi, että joku aikuinen (lähimmän luokan opettaja/ohjaaja) valvoo omaa luokkaasi.

- Kysy, tietääkö kukaan luokkasi oppilaista/välituntivalvoja asiasta mitään.

- Suorita lähietsintä: koulun sisätilat (huom. vessat, rappusten alueet, pukuhuoneet) ja välituntialue sekä koulun välitön ympäristö. Pyydä tarvittaessa lisäapua koulun henkilökunnalta.

- Ole yhteydessä rehtoriin/apulaisrehtoriin.

- Ole yhteydessä oppilaan huoltajiin. Sovi toimintatavoista oppilaan etsimiseksi.

- Kirjaa tapahtumat kellonaikoineen ylös.

- Mikäli oppilasta ei löydy tunnin kuluessa, soita 112 ja pyydä poliisilta etsintäapua.

- Lähietsintää koulussa kannattaa suorittaa oppilaan poissaolon aikana, jotta huomattaisiin koululle paluu.

- Kun oppilas löytyy ja koulupäivä on kesken, oppilas pyritään saamaan koululle mielellään

huoltajan kanssa.

- Mikäli huoltaja ei tule hakemaan oppilasta koululta, voidaan olla yhteydessä päivystävään

sosiaalityöntekijään.

- Jos koulupäivä ei ole kesken ja oppilas palaa kotiin, pyritään järjestämään huoltaja-oppilas - palaveri heti seuraavalle aamulle.

- Poissaolojen ja tehtävien korvaamisesta sovitaan huoltajan kanssa. Jälki-istuntoa määrätään järjestyssääntöjen rikkomisesta harkinnan mukaan.

- Harkitaan tarvittaessa lastensuojeluilmoituksen tekemistä.

- Asiaa käsitellään opiskeluhuoltohenkilöstön kesken.

- Asiaa voidaan käsitellä myös luokan kanssa, mikäli luokka on ollut tietoinen asiasta.

**2.4.8. Poissaolojen seuranta**

Poissaolojen seurannassa avainasemassa on luokanopettaja/luokanvalvoja. Jotta hän voi hoitaa tehtävänsä hyvin, jokaisen opettajan tulee noudattaa suurta huolellisuutta poissaolojen seurannassa ja havaitsemiensa poissaolojen ajantasaisessa kirjaamisessa.

Oppilaan koulunkäyntitilanne on syytä tarkistaa, mikäli hänen kohdallaan on havaittu esimerkiksi seuraavia asioita:

- jatkuvat myöhästelyt

- poissaolot keskittyvät tietylle viikonpäivälle tai tietylle oppitunnille

- luvattomat poissaolot

- epämääräiset poissaolot

- epäselvät sairauspoissaolot, yli 30 tuntia

- runsaat sairauspoissaolot, jotka vaikuttavat koulunkäyntiin

Luokanopettaja/luokanvalvoja vastaa poissaolojen perusselvityksestä.

Poissaolojen syyt ovat usein moninaisia ja niiden selvittämisessä tarvitaan monenlaista yhteistyötä.

Luvattomien poissaolojen tai koulukieltäytymisongelman hallinta edellyttää usein yhteistyötä koulun, kodin, kouluterveydenhuollon, sosiaalitoimen ja oppilasta hoitavan tahon kesken. Oikea-aikainen ja riittävä tuki poissaolevalle oppilaalle on ensiarvoisen tärkeää.

Poissaolojen määrää ja ajoittumista on tärkeää seurata lukuvuoden aikana. Koko koulun oppilaiden luvallisten, luvattomien ja sairauspoissaolojen systemaattinen seuranta neljä kertaa vuodessa on suositeltava toimintatapa. Koulun tasolla poissaoloja seurataan koulun yhteisöllisessä opiskeluhuoltoryhmässä.

**2.4.9. Väinö Linnan lukion poissaolokäytännöt**

Opiskelijalla on velvollisuus osallistua opetukseen, jollei hänen poissaololleen ole perusteltua syytä (Lukiolaki 30§). Säännöllinen osallistuminen opetukseen on lukio-opintojen suorittamisen edellytys. Kaikki poissaolot on selvitettävä.

1§

Alaikäisen opiskelijan poissaolot selvittää aina huoltaja, täysi-ikäinen opiskelija selvittää poissaolonsa itse.Huoltajien Wilma-tunnukset poistuvat automaattisesti opiskelijan täytettyä 18 vuotta. Jos täysi-ikäinen opiskelija toivoo, että huoltajalla säilyy Wilma-tunnus, tulee siitä ilmoittaa koulusihteerille.

2§

Poissaoloselvityksessä on aina oltava syy poissaololle, pelkkä ilmoitus poissaolosta ei riitä.

3§

Perustelluksi poissaolon syyksi katsotaan lukiossamme esimerkiksi sairastuminen tai muu painava syy.Myös autokoulun insinööriajosta ja liukkaan kelin ajoharjoituksista johtuvat poissaolot tulee selvittää ja ilmoittaa jo etukäteen. Ajoharjoittelutunnit on pyrittävä sopimaan oppituntien ulkopuolelle.

4§

Jos kyse on alle yhden päivän poissaolosta (yksittäiset oppitunnit), voi poissaolon selvittää suoraan ko. tuntien aineenopettajalle, muissa tapauksissa aina myös ryhmänohjaajalle. Ryhmänohjaaja seuraa ryhmänsä opiskelijoiden poissaoloja ja opintojen edistymistä säännöllisesti.  Tarvittaessa sairauspoissaoloista toimitetaan lääkärintodistus ryhmänohjaajalle.

5§

Jos opiskelijalla on arkaluontoinen terveydellinen syy, jonka hän ei halua päätyvän huoltajan tai opettajien tietoon, hän voi selvittää sen terveydenhoitajalle tai esim. koulukuraattorille, joka välittää ryhmänohjaajalle tiedon, että poissaolo on ollut aiheellinen.

6§

Mikäli poissaoloja on yhdeltä opintojaksolta yli neljä oppituntia, tulee opiskelijan neuvotella aineenopettajan kanssa, onko opintojakso mahdollista yhä suorittaa. Aineenopettaja voi harkintansa mukaan antaa opiskelijalle oppitunteja korvaavia tehtäviä opintojakson suorittamiseksi. Opettajat voivat antaa lisätehtäviä myös vähäisemmistä poissaoloista, jos katsovat sen tarpeelliseksi.

7§

Mikäli poissaoloja on niin runsaasti, että opettajan näkemyksen mukaan arvioinnin edellytykset eivät täyty, on kyseinen opintojakso opiskeltava uudelleen. Opintojakson poissaolot tulee selvittää koeviikon alkuun mennessä.

8§

Opiskelijan jäädessä pois kokeesta tai uusintakuulustelusta, johon hän on ilmoittautunut, se tulkitaan suoritusyritykseksi, ellei hän toimita hyväksyttävää selvitystä poissaolosta.

9§

Ajoissa oppitunnille saapuminen on osa kunnioittavaa käytöstä ja taito, jota opiskelija tulee tarvitsemaan myös myöhemmin työelämässä. Aineenopettaja merkitsee aina myöhästymisen Wilmaan ja ryhmänohjaaja seuraa myöhästymismerkintöjä säännöllisesti. Kolme myöhästymistä lasketaan yhdeksi poissaolokerraksija aineenopettaja saa antaa poissaolon korvaamiseksi lisätehtäviä.

**2.5.** **Tupakkatuotteiden ja muiden päihteiden käytön ehkäise-** **minen ja käyttöön puuttuminen.**

Tupakkatuotteiden hallussapito on kielletty alle 18-vuotiailta. Hallussapito- ja käyttökielto on kirjattu koulun järjestyssääntöihin. Koulun järjestyssäännöistä informoidaan oppilaita ja heidän huoltajiaan lukuvuosittain.

Tupakkatuotteiden hallussapitoon ja käyttöön kouluaikana puututaan koulun ojentamiskeinoin järjestyssääntörikkeenä. Koulukohtaisesti sovitaan yhtenäiset käytänteet tilanteisiin puuttumisen osalta. Tupakkatuotteiden käyttö on kielletty perusopetusta antavien oppilaitosten sisätiloissa sekä niiden käytössä olevilla ulkoalueilla. Koulutuksen järjestäjä asettaa näkyville tupakointikieltoa osoittavat opasteet sekä koulujen sisätiloihin että koulujen käytössä oleville ulkoalueille. Opasteet ovat ohjeena myös koulujen iltakäyttäjille sekä muille koulussa asioiville. Koulun rehtori, opettajat ja muu henkilökunta ovat velvollisia puuttumaan koulun alueella tupakoimiseen.

Opiskeluhuollon rooli päihdetyössä on päihteidenkäytön varhainen tunnistaminen, varhainen puuttuminen ja hoitoonohjaus.

Ehkäisevää päihdetyötä toteutetaan kouluissa vaikuttamalla päihteitä koskeviin tietoihin ja asenteisiin. Teemoja käsitellään oppilaiden kanssa tunneilla (terveystieto) ja kouluterveydenhuollon tarkastuksissa sekä vanhemmille suunnatuissa vanhempainilloissa moniammatillisesti (esim. kouluterveydenhoitaja ja kuraattori). Lisäksi 5. luokkalaisille toteutetaan Mun valinnat -viikko, jonka aikana keskustellaan laajasti päihteistä ja niiden käytön haitoista. Teemaviikko toteutetaan yhdessä opiskeluhuollon toimijoiden, perusturvan toimijoiden, nuorisotoimen sekä terveydenhuollon toimijoiden kesken.

**2.6. Tapaturmien ehkäiseminen sekä ensiavun järjestäminen ja hoitoonohjaus**

Koulutapaturma on esi- ja perusopetuksen sekä lukion oppilaille koulussa tai koulumatkalla sattunut äkillinen, ruumiinvamman aiheuttava odottamaton tapahtuma. Koulutapaturmina korvataan myös sellaiset vammat, jotka ovat syntyneet opintokäynnillä, opintoretkellä, leirikoulussa, kerhossa tai välittömällä matkalla niihin, mikäli ne sisältyvät koulun toimintasuunnitelmaan. Koulumatkalla tulee käyttää yleisesti liikennöitävää ja turvalliseksi katsottavaa kulkuväylää.

Koulutapaturmia ehkäistään kartoittamalla riskit ja vaaranpaikat muun muassa sisätiloissa, koulupihoilla ja koulumatkoilla. Eri turvallisuushaasteiden kartoittamiseksi ympäristöä tarkastellaan myös erilaisten käyttäjien ja siellä harjoitettavan toiminnan näkökulmasta.

Tapaturmien ehkäisemiseksi laaditaan riskiarviointi, joka päivitetään säännöllisesti. Koulun turvallisuussuunnitelmassa on nimetty ensiaputaitoiset työntekijät ja heidän ensiaputaitonsa pidetään ajan tasalla. Hoitoa tarvitseva oppilas ohjataan hoitoon tai vakavissa tapauksissa tilataan ambulanssi. Tapaturman sattuessa ollaan yhteydessä oppilaan huoltajaan. Koululla on vakuutus, joka korvaa koulutapaturmasta johtuvat terveydenhoidolliset kulut. Koulutapaturmasta tehdään aina tapaturmailmoitus.

Tarkat toimintaohjeet tapaturman sattuessa löytyvät koulun turvallisuuskansiosta ja kunnan nettisivuilta.

**2.7 Sosiaalista vastuullisuutta, vuorovaikutusta ja osallisuutta edistävät toimet osana yhteisöllistä opiskeluhuoltoa**

**Tunne-, turva- ja vuorovaikutustaidot**

Eri koulumuodot tarjoavat ympäristön, jossa jo luonnostaankin on paljon mahdollisuuksia tunne-ja vuorovaikutustaitojen vahvistamiselle. Esimerkiksi koulun arjessa tapahtuu paljon aitoja tilanteita, joita voidaan hyödyntää sosioemotionaalisten taitojen opettelussa ja käsittelyssä.

Tunne- ja turvataitokasvatus on lasten omien voimavarojen ja selviytymiskeinojen laaja-alaista vahvistamista. Tunne- ja turvataitokasvatuksella edistetään lasten itsearvostusta ja itseluottamusta, tunne- ja vuorovaikutustaitoja sekä hyviä kaverisuhteita. Lapsiin kohdistuvaa väkivaltaa ja kaltoinkohtelua ehkäistään vahvistamalla lasten omia taitoja puolustaa itseään ja pitää huolta rajoistaan kiusaamisen, väkivallan, houkuttelun ja ahdistelun tilanteissa.

Tunne-, turva- ja vuorovaikutustaitojen tulee olla osa koulun toimintaa.

**Koulukummitoiminta**

Koulukummi on alakoulussa neljäs-, viides- tai kuudesluokkalainen oppilas, joka saa tulevan esioppilaan tai ekaluokkalaisen kummioppilaakseen. Kummioppilastoiminta tukee alakoulun oppilaiden osallisuutta ja kouluviihtyvyyttä. Tavoitteena on luoda kouluun yhteisöllisyyttä ja edistää uusien oppilaiden turvallista koulun alkua ehkäisemällä kiusaamista ja yksinäisyyttä.

Kummioppilaat voivat lukuvuoden aikana osallistua yhteisille oppitunneille kummiluokkalaisten kanssa ja järjestää heille esimerkiksi välituntileikkejä, retkiä, juhlia ja askarteluhetkiä. Kummioppilaat saavat tehtäväänsä perehdytyksen omalta luokanopettajaltaan.

Kummius kestää kuudennelle luokalle.

**Koulujen välinen yhteistyö, erityisesti nivelvaiheiden välinen yhteistyö**

Koulujen välinen yhteistyö voi olla mm seuravaa:

-Luokkien välinen yhteistyö, etenkin tapaamiset 6 lk:n aikana

-Opettajien yhteistyö

-Yhteiset tapahtumat esim teatteriesitykset, urheilutapahtumat, musiikkiesitykset jne

-Yhteiset toimintatavat oppilaiden suuntaan

-Kouluvierailut

**Aseman koulun vihreä lippu**

Vihreä lippu-raati koostuu koulun oppilaista ja kaikilla on mahdollisuus osallistua raadin toimintaan sekä raadin järjestämiin tapahtumiin.

**Välkkäritoiminta**

Välkkäri-oppilaat kannustavat liikuntaan ja yhteisölliseen toimintaan, johon on kaikilla mahdollisuus osallistua.

**Hallituksen aamukoulu lukiossa**

Apulaisrehtori tapaa opiskelijakunnan hallitusta säännöllisesti vähintään kerran jokaisessa periodissa. Epämuodollisen aamukoulun tarkoituksena on parantaa tiedonkulkua opiskelijoiden ja koulun hallinnon välillä ja luoda opiskelijoille foorumi tuoda esille päivittäiseen työskentelyyn ja koulun toimintaan liittyviä ajatuksia ja parannusehdotuksia Lukiolain 33§ hengen mukaisesti.

**Luokka-asteiden välinen yhteistyö, juhlat, retket ja tilaisuudet, monialaisviikko**

Monialainen oppimiskokonaisuus toteutetaan tiettyyn teemaan pohjautuvana toimintana. Monialaisten oppimiskokonaisuuksien tavoitteena on yhdessä tekeminen kohti yhteistä lopputulosta. Työviikon loppupuolella kaikki luokat asettavat esille työnsä tuotokset.

**Lasten kokoukset, kuten kouluruokatoimikunta**

Kaikissa kouluissa on oppilaskunnat, jotka ovat mukana toiminnan suunnittelussa. Lisäksi oppilaat osallistetaan toimintakulttuurin kehittämiseen mm. tuki- ja kummioppilastoiminnan, luokka- ja koulukohtaisten vastuutehtävien hoitamisen kautta. Kouluruokatoimikuntaan valitaan edustajia kaikilta kouluasteilta. Oppilaat vastaavat säännöllisin väliajoin kyselyihin koskien koulun toiminnan kehittämistä ja kouluviihtyvyyttä. Kaikessa toiminnassa korostetaan oppilaiden osallisuutta.

**Nuorisotyö koulussa**

Urjalan kunnan nuoriso- ja vapaa-aikaohjaaja jalkautuu kouluihin. Läpileikkaavina arvoina nuorisotyössä kouluilla ovat osallisuus, yhteisöllisyys ja yhdenvertaisuus.

Nuorisotyö kouluissa tuo mahdollisuuden kohdata nuoren hänen tarpeensa huomioiden tutussa kouluympäristössä. Mm välitunnit toimivat nuorisotyöllisenä alustana.

Nuorisotyöntekijät ovat sopineet selkeän työnjaon koulun henkilöstön kanssa ja nuorien kanssa työskennellään sovitusti.

**Tukioppilastoiminta (koskee vuosiluokkia 7-9)**

Tukioppilaat ovat tukioppilaskoulutuksen käyneitä 8. ja 9. -luokkalaisia vapaaehtoisia nuoria, jotka luovat hyvää kouluhenkeä ja ovat kaikkien oppilaiden tukena ja kuuntelevana korvana. Tukioppilaat tutustuttavat uusia 7.- luokkalaisia kouluun ja järjestävät koulun yhteisiä teemapäiviä ja tapahtumi~~a.~~ MLL kouluttaa tukioppilaita toimimaan kiusaamisen ehkäisemisessä.

**Oppilaskunnan hallitus**

Oppilaskunnan toiminta on tärkeä osa lasten ja nuorten demokraattista toimintakulttuuria. Toimiminen oppilaskunnassa kehittää oppilaiden valmiuksia toimia oman ryhmänsä edustajana ja harjaannuttaa neuvotteluun perustuvaan yhteistoimintaan. Osallisuus ei ole synnynnäistä vaan osallistumisessa tarvittavia taitoja on opeteltava ja kehitettävä.

Oppilaskuntatoiminnan tavoitteena on herättää oppilaiden kiinnostus oman koulun kehittämistä kohtaan. Oppilaskunnan hallitus, luokat ja opettajat yhdessä voivat rakentaa yhteisöllisesti toimivan koulun.

Oppilaskunnan hallitus muodostuu koulun kaikkien vuosiluokkien oppilaista.

Hallituksen tehtävä on edustaa oppilaskuntaa ja koulua erilaisissa tapahtumissa sekä järjestää toimintaa ja tapahtumia koulussa lukuvuoden aikana. Tärkeimpiä asioita joihin hallitus haluaa vaikuttaa ovat oppilaiden hyvinvointi ja viihtyminen koulussa. Yhtenäiskoulussa tärkeää on myös yhteistyö tukioppilaiden kanssa.

**Lukion tutortoiminta**

Lukion tutorit valitaan keväisin 1. vuosikurssin opiskelijoista. Keväällä järjestetään tutorkoulutus joko ulkopuolisen tahon pitämänä (Lukiolaisten liitto) tai oman koulun sisäisenä koulutuksena. Opinto-ohjaaja ohjaa tutortoimintaa. Tutoreiden keskeisiä tehtäviä on suunnitella ja osallistua 1. vuosikurssin lukiolaisten ryhmäytymispäivään elokuussa, vierailla 1. periodin lopussa ykkösten opinto-ohjauksen oppitunneilla, kertoa 9. luokkalaisten opotunneilla lukio-opinnoista sekä osallistua syksyllä järjestettävään koulutustoriin. Tutorit voivat vierailla myös 8. luokkien opotunneilla sekä muissa mahdollisissa tapahtumissa.

**Lukion opiskelijakunnan hallitus**

Opiskelijakunnan hallitus muodostuu lukion opiskelijoista. Hallitukseen haetaan lukuvuoden alussa. Hallituksen tehtävä on ajaa opiskelijoiden etuja ja asioita, edustaa opiskelijakuntaa ja koulua erilaisissa tapahtumissa sekä järjestää toimintaa ja tapahtumia koulussa lukuvuoden aikana. Tärkeimpiä asioita joihin hallitus haluaa vaikuttaa ovat opiskelijoiden hyvinvointi ja viihtyminen koulussa.

**Vanhempainyhdistys**

*Koulukohtainen ja kuntakohtainen vanhempainyhdistys*

Koulukohtaisen vanhempainyhdistyksen tehtävänä on edistää kodin ja oman koulun yhteistyötä, kannustaa huoltajia olemaan aktiivisesti kiinnostuneita lastensa koulunkäynnistä ja osallistumaan koulun tapahtumiin. Koulukohtainen vanhempainyhdistys on myös mukana osaltaan koulun yhteisöllisessä toiminnassa esimerkiksi tapahtumien muodossa.

Kuntakohtainen vanhempainyhdistys on vanhempien vaikuttamiskanava ja kunnan yhteistyökumppani kodin ja koulun yhteistyössä. Kuntakohtainen vanhempainyhdistys tuo vanhempien näkökulmaa opiskeluhuollon kehittämiseen. Toiminta edistää vanhempien osallisuutta ja vaikuttamista sekä vahvistaa vanhempien verkostoitumista ja yhdessä toimimista.

**Ryhmäytymispäivät**

Ryhmäytymispäiviä järjestetään 7. luokalle siirryttäessä keväällä ja syksyllä sekä lukion alkaessa. Päivien tarkoituksena on helpottaa oppilaiden tutustumista toisiinsa ja luoda yhteishenkeä**.**

**Luokanvalvojan tunnit vuosiluokilla 7-9**

Luokanvalvojan tuntien tavoitteina on luokan yhteishengen, kouluviihtyvyyden sekä opiskelumyönteisyyden ylläpitäminen ja edistäminen. Luokanvalvoja suunnittelee ja toteuttaa omalle luokalleen luokanvalvojantunnit koulun työjärjestyksessä sovitun aikataulun mukaisesti. Tunneilla käsitellään koulunkäyntiin liittyviä teemoja ja luokan yhteisiä asioita sekä tiedotetaan koulun ajankohtaisista asioista.

**Ryhmänohjaajan tuokiot lukiossa**

Lukion ryhmänohjaaja on henkilö, jonka vastuulla on opiskelijoiden informointi oppilaitoksen ajankohtaisista asioista ja joka tuntee ryhmänsä opiskelijat parhaiten ja seuraa heidän opintojensa edistymistä.

Ryhmänohjaajan tuokioiden tavoitteina on ryhmän yhteishengen, opiskeluviihtyvyyden sekä opiskelumyönteisyyden ylläpitäminen ja edistäminen. Ryhmänohjaustuokioita pidetään säännöllisesti ja aina tarvittaessa. Kerran periodissa pidetään pidempi tapaaminen palautustuokioiden yhteydessä. Tällöin käsitellään lukuvuoden tavoitteisiin liittyviä opiskelijoiden hyvinvointia edistäviä asioita. Ryhmänohjaaja suunnittelee tuokioissa käsiteltävät asiat yhdessä muiden ryhmänohjaajien ja johtoryhmän ro-opettajan kanssa.

**2.8 Oppilaiden terveyttä ja hyvinvointia edistävät toimet osana yhteisöllistä opiskeluhuoltoa**

**Kouluruokailu**

Kouluruokailu on olennainen osa koulun opetus- ja kasvatustehtävää ja oppilaiden hyvinvoinnin edistämistä sekä myös kansanterveydellisesti merkittävä asia. Riittävä, terveellinen ja maukas kouluruoka on osana lisäämässä koulussa viihtyvyyttä.

Kouluruokailu järjestetään yleisten ravitsemus- ja terveysnäkökulmien mukaisesti. Oppilaalle  
tarjotaan jokaisena työpäivänä tarkoituksenmukaisesti järjestetty ja ohjattu, täysipainoinen  
maksuton ateria. Oppilaille valmistetaan erityisruokavalion mukaiset ateriat, mikäli siihen on  
selvä lääketieteellinen tai hyväksytty muu syy. Koko koulun henkilökunta valvoo myös tapakasvatuksen tavoitteiden toteutumista kouluruokailussa.

Kasvis- ja vegaaniruokaa saa tarpeen mukaan.

**Terveydenhuolto**

Koulu – ja opiskeluterveydenhuolto on osa koulujen moniammatillista opiskeluhuoltoa. Terveydenhoitaja tekee kiinteää yhteistyötä opettajien, koulukuraattorin, lasten ja nuorten psykologin, lastensuojelun ja muun opiskeluhuoltohenkilöstön kanssa yhteisön hyvinvoinnin edistämisen, ennaltaehkäisyn, terveystarkastusten että yksilöllisen tuen järjestämisen osa-alueilla.

Yhteisöllisessä opiskeluhuollossa terveydenhoitaja tuo esiin oppilaiden ja opiskelijoiden terveyteen ja hyvinvointiin liittyviä näkökohtia. Tietoa kouluyhteisön hyvinvoinnin ja oppilaitosympäristön tilasta saadaan esimerkiksi Kouluterveyskyselystä ja kolmen vuoden välein tehtävistä opiskeluympäristön terveellisyyden ja turvallisuuden tarkastuksista, joiden suorittamiseen kouluterveydenhuolto osallistuu yhteistyössä monien muiden tahojen kanssa. Kouluterveydenhuolto on myös mukana laatimassa koulun opiskeluhuoltosuunnitelmaa ja siihen sisältyviä erilaisten ongelma- ja kriisitilanteiden toimintamalleja.

Terveydenhoitaja osallistuu yhteisölliseen opiskeluhuoltotyöhön myös osallistumalla mahdollisuuksien mukaan esimerkiksi erilaisten teemaviikkojen toteutukseen kuten päihdekasvatusviikko. Murrosikäaiheiset oppitunnit terveydenhoitaja pyrkii pitämään viidesluokkalaisille.

**Lasten ja nuorten psykologi**

Lasten ja nuorten psykologi työskentelee pääsääntöisesti kouluilla ja on siten helposti oppilaiden ja opiskelijoiden saatavilla. Psykologi pystyy näin myös omalta osaltaan seuraamaan ja arvioimaan oppilaiden oppimisen ja hyvinvoinnin tilannetta kouluissa. Nivelvaiheissa psykologin asiantuntemusta hyödynnetään oppilaiden oppimisvalmiuksien ja tukitoimien suunnittelun pohjana, sillä psykologi toimii kaikilla kouluasteilla ja myös varhaiskasvatuksessa, ja siten pystyy perehtymään lasten ja nuorten tuen tarpeisiin nivelvaiheissa.

Psykologi osallistuu oppilaitosten yhteisölliseen opiskeluhuoltotyöhön oppilaitoksen tarpeista lähtien ja ajankohtaisiin ilmiöihin vastaten. Yhteistöllistä opiskeluhuoltoa toteutetaan mm. pienryhmä- ja luokkatyöskentelyn keinoin pitämällä alustuksia ja oppitunteja sopivista aiheista (esim. tunnetaidot, mielenterveys) tai osallistumalla yhteisöllisten toimintamallien käynnistämiseen (esim. työrauhamalli). Psykologi osallistuu yhteisölliseen opiskeluhuoltotyöhön myös osallistumalla tapahtumiin ja teemapäiviin, osallistumalla ryhmäytymispäiviin sekä vanhempainiltoihin. Myös henkilöstön tukeminen, kouluttaminen ja osaamisen vahvistaminen on oppilaitoksessa mahdollista.

**Koulukuraattori**

Kuraattori työskentelee kouluilla ja on oppilaiden ja opiskelijoiden saatavilla. Kuraattori on oppilaiden tavattavissa kouluilla, ja käy myös seuraamassa eri luokkien oppitunteja. Kuraattorilla on näin mahdollisuus nähdä oppilaiden hyvinvoinnintila kouluissa. Nivelvaiheissa kuraattorin asiantuntemusta hyödynnetään oppilaiden tukena olemiseen ja muutoksesta keskustelemiseen.

Kuraattori osallistuu oppilaitosten yhteisölliseen opiskeluhuoltotyöhön oppilaitoksen tarpeista lähtien ja ajankohtaisiin ilmiöihin vastaten. Yhteisöllistä opiskeluhuoltoa toteutetaan mm. Pienryhmä- ja luokkatyöskentelyllä, jossa on tilanteeseen sopiva aihe (esim. kiusaaminen, ryhmäytyminen). Kuraattori osallistuu yhteisölliseen opiskeluhuoltotyöhön myös tapaamalla kaikki kuudennen luokan oppilaat ennen yläkouluun siirtymistä sekä osallistumalla ryhmäytymis- ja teemapäiviin, osallistumalla tapahtumiin sekä vanhempainiltoihin. Kuraattori tekee myös yhteistyötä muun muassa nuoriso- ja liikuntatoimen, seurakunnan ja sosiaalitoimen kanssa.

**3. Toimenpiteet tarvittavien tukitoimien järjestämiseksi (yksilökohtainen opiskeluhuolto)**

**3.1 Tuen tarpeen arviointi, oppijan ohjaaminen opiskeluhuoltopalveluihin ja yksilökohtaisen asiantuntijaryhmän kokoaminen**

Yksittäisen oppilaan tai tietyn oppilas- tai opiskelijaryhmän tuen tarpeen selvittäminen tehdään kouluissa säännöllisesti kokoontuvissa opiskelijahuoltoryhmissä oli OHR-ryhmissä. Näissä kokoontumisissa voidaan keskustella oppilaan oppimiseen ja koulunkäyntiin liittyvistä huolista ja tuen tarpeista sekä käsitellä oppilaiden pedagogisia asiakirjoja. Myös opiskeluhuollon toimijoiden välinen konsultaatio on OHR:ssä mahdollista. OHR-ryhmään kuuluvat koululla rehtori, terveydenhoitaja, kuraattori, psykologi, erityisopettaja sekä yläkoululla oppilaanohjaaja. Lisäksi paikalla on tarpeen ja tilanteen mukaan luokanopettajia/luokanvalvojia.

Yksilökohtaisen opiskeluhuollon järjestämisessä korostuu erityisesti luokanopettajan / luokanvalvojan rooli. Hän on oppilaan lähiohjaaja, joka tuntee oppilaan kokonaisvaltaisesti. Hän seuraa luokkansa oppilaiden opintojen edistymistä ja kehittymistä säännöllisesti, ja tuo tarvittaessa huolensa esiin OHR-ryhmässä. OHR:n tapaamisille on laadittu aikataulu, jossa on määritelty minkä luokan/luokkien asioihin ja tilanteeseen kulloinkin perehdytään. Luokanopettaja/luokanvalvoja on aina tällöin paikalla. Hän täytättää luokkansa oppilailla etukäteen ”oppilaan oma arvio hyvinvoinnistaan”-lomakkeet, joilla saadaan OHR:n nähtäville oppilaiden tilannetta myös heidän itsensä arvioimana.

Silloin, kun oppilaasta tulee OHR:ssä (tai muulloin) muuta kuin oppimiseen/opintoihin liittyvää huolta, voidaan OHR:ssä tarvittaessa sopia yksilökohtaisen opiskeluhuollon asiantuntijaryhmän kokoamisesta. Monialainen yksilökohtainen asiantuntijaryhmä kootaan yksittäisen oppilaan opiskeluhuollollisen tuen tarpeen arvioimiseksi ja palvelujen järjestämiseksi tapauskohtaisesti. KOHU:ssa sovitaan, keitä henkilöitä kunkin yksittäisen oppilaan yksilökohtaiseen asiantuntijaryhmään tarvitaan tilanteen tarkempaa selvittelyä varten. Lisäksi jokaiselle yksittäiselle oppilaalle sovitaan oma vastuuhenkilö. Asiantuntijaryhmän kokoamisen tarpeen voi kuka tahansa koulun henkilökunnasta tuoda esiin OHR:ssä, kun huolta oppilaan hyvinvoinnista herää.

Vastuuhenkilön tehtävänä oppilaan asioissa on:

* ehdottaa asiantuntijaryhmän kokoontumista oppilaalle ja huoltajalle
* huolehtia asiantuntijaryhmän kokoontumiselle kirjallinen lupa Liite 4 :SUOSTUMUS
* kirjata asiantuntijaryhmän kokoontumisesta muistio oppilaan opiskeluhuoltokertomukseen Wilmaan

Oppilas voi hakeutua yksilökohtaisiin opiskeluhuollon palveluihin (terveydenhoitajan, kuraattorin tai psykologin vastaanotto) myös omasta aloitteestaan tai huoltajan ohjaamana. Koulun henkilökunnalla ja vanhemmilla on oikeus saada psykologin tai kuraattorin konsultaatiota liittyen opiskelijan tilanteeseen sekä tarvittaessa kriisitilanteissa ilman opiskelijan suostumusta.

Lukiossa yksilökohtaisen opiskeluhuollon järjestämisessä korostuu erityisesti ryhmänohjaajan rooli. Hän on oppilaan lähiohjaaja, joka tuntee oppilaan kokonaisvaltaisesti. Hän seuraa ohjausryhmänsä opiskelijoiden opintojen edistymistä ja kehittymistä säännöllisesti, ja tuo tarvittaessa huolensa opiskeluhuoltoryhmän ammattilaisille.

Silloin, kun opiskelijasta tulee esille huolta, voidaan lukion opiskeluhuoltoryhmässä tarvittaessa sopia yksilökohtaisen opiskeluhuollon asiantuntijaryhmän kokoamisesta. Monialainen yksilökohtainen asiantuntijaryhmä kootaan yksittäisen opiskelijan opiskeluhuollollisen tuen tarpeen arvioimiseksi ja palvelujen järjestämiseksi tapauskohtaisesti. Sovitaan, keitä henkilöitä kunkin yksittäisen opiskelijan yksilökohtaiseen asiantuntijaryhmään tarvitaan tilanteen tarkempaa selvittelyä varten. Lisäksi jokaiselle yksittäiselle opiskelijalle sovitaan oma vastuuhenkilö, joka on lähtökohtaisesti ryhmänohjaaja. Asiantuntijaryhmän kokoamisen tarpeen voi kuka tahansa koulun henkilökunnasta tuoda esiin opiskeluhuollon ammattilaisille, kun huolta opiskelijan hyvinvoinnista herää.

Vastuuhenkilön tehtävänä lukiossa opiskelijan asioissa on:

• ehdottaa asiantuntijaryhmän kokoontumista opiskelijalle ja huoltajalle

• huolehtia asiantuntijaryhmän kokoontumiselle kirjallinen lupa (erillinen lomake)

• kirjata asiantuntijaryhmän kokoontumisesta muistio opiskelijan opiskeluhuoltokertomukseen Wilmaan.

**3.2 Yksilökohtaisen asiantuntijaryhmän toiminta ja kirjaaminen**

Yksilökohtaisen asiantuntijaryhmän tehtävänä on selvitellä oppijan tilannetta ja arvioida huolen suuruutta. Yksilökohtaisessa asiantuntijaryhmässä myös suunnitellaan tarvittavia tukitoimia sekä sovitaan tilanteen seurannasta ja mahdollisesta uudesta kokoontumisesta.

Yksilökohtaiseen asiantuntijaryhmään osallistuvat oppija, (jos se on hänen ikänsä ja kehitystasonsa huomioiden mahdollista) ja hänen suostumuksellaan huoltaja. Asian käsittely monialaisessa asiantuntijaryhmässä perustuu oppijan suostumukseen, ellei oppijalla ole edellytyksiä arvioida annettavan suostumuksen merkitystä, suostumuksen antaa huoltaja. Oppijan / huoltajan yksilöidyllä kirjallisella suostumuksella (lomake) hänen asiansa käsittelyyn voi osallistua tarvittavia opiskeluhuollon yhteistyötahoja tai oppijan läheisiä. Ellei oppijalla ole edellytyksiä arvioida itsenäisesti asian merkitystä, huoltaja tai muu laillinen edustaja voi antaa suostumuksen hänen sijastaan.

Oppijan omat toivomukset on otettava huomioon häntä koskevissa toimenpiteissä ja ratkaisuissa hänen ikänsä, kehitystasonsa ja muiden henkilökohtaisten ominaisuuksiensa mukaisesti. Alaikäisellä ja vajaavaltaisella on oikeus kieltää huoltajaa tai muuta laillista edustajaa osallistumasta itseään koskevan asian käsittelyyn ja saamasta huollettavaansa koskevia tietoja painavasta syystä, jos ei selvästi ole vastoin huollettavan etua. Arvion edun vastaisuudesta tekee opiskeluhuollon henkilöstöön kuuluva sosiaali- tai terveydenhuollon ammattihenkilö.

Huoltajalla ei ole oikeutta kieltää alaikäistä käyttämästä opiskeluhuollon palveluja.

Oppijan yksilökohtaisesta asiantuntijaryhmästä valitaan vastuuhenkilö, joka kirjaa sovitut asiat opiskeluhuoltokertomukseen Wilmaan. Kertomus laaditaan jatkuvaan muotoon, joka etenee aikajärjestyksessä.

Asiantuntijaryhmän kokoontumisesta kirjataan kertomukseen seuraavat asiat:

• yksittäisen oppijan nimi, henkilötunnus, kotikunta ja yhteystiedot sekä alaikäisen oppijan huoltajan tai muun laillisen edustajan nimi ja yhteystiedot,

• kirjauksen päivämäärä sekä kirjauksen tekijä ja hänen ammatti- tai virka-asemansa,

• kokoukseen osallistuneet henkilöt ja heidän asemansa,

• asian aihe ja vireille panija,

• oppijan tilanteen selvittämisen aikana toteutetut toimenpiteet kuten arviot, tutkimukset ja selvitykset,

• toteutetut toimenpiteet kuten yhteistyö eri tahojen kanssa sekä aiemmat ja nykyiset tukitoimet, • tiedot asian käsittelystä ryhmän kokouksessa, tehdyt päätökset ja niiden toteuttamissuunnitelma sekä

• toteuttamisesta ja seurannasta vastaavat tahot.

Jos sivulliselle annetaan opiskeluhuoltokertomukseen sisältyviä tietoja, asiakirjaan on lisäksi merkittävä mitä tietoja, kenelle sivulliselle ja millä perusteella tietoja on luovutettu.

Monialaisen asiantuntijaryhmän jäsenillä on oikeus pyytää neuvoa tarpeelliseksi katsomiltaan asiantuntijoilta salassapitosäännösten estämättä. Oppijan / huoltajan yksilöidyllä kirjallisella suostumuksella (lomake) hänen asiansa käsittelyyn voi osallistua tarvittavia opiskeluhuollon yhteistyötahoja tai oppijan läheisiä. Tarvittavat yhteistyötahot määrittyvät tapauskohtaisesti.

Konsultaatiota pyytävälle saa ilmaista salassa pidettäviä tietoja, jotka ovat välttämättömiä virka-aputehtävän, toimeksiannon tai omaan lukuun muutoin suoritettavan tehtävän suorittamiseksi. Muitakin tietoja saa antaa, jos niiden poistaminen suuren määrän tai verrattavan syyn vuoksi ei ole tarkoituksenmukaista. Annettujen tietojen salassapidosta ja suojaamisesta on varmistuttava asianmukaisesti.

**3.3 Yhteistyö koulu- ja opiskeluterveydenhuollon kanssa yksilökohtaisessa opiskeluhuollossa**

Oppijat kutsutaan vuosittain terveystarkastuskäynneille. Terveystarkastusten lisäksi koulu- ja opiskeluterveydenhuollossa tavataan asiakkaita yksilöllisen tarpeen mukaisesti ja järjestetään tarvittaessa lisäkäyntejä. Yksilöllisen tarpeen mukaisille käynneille voi ohjautua esimerkiksi omasta tai huoltajan aloitteesta, opettajan tai opiskeluhuollon yhteistyökumppanin aloitteesta, OHR:n konsultaation kautta tai muun koulun ulkopuolisen yhteistyötahon pyynnöstä.

*Terveystarkastukset*

Terveydenhoitaja kutsuu terveystarkastukseen kaikki peruskoulun oppilaat vuosittain. Laajat terveystarkastukset toteutetaan 1., 5. ja 8. luokilla. Luokilla 2., 3., 4., 6., 7. ja 9. toteutetaan laajoihin tarkastuksiin verrattuna suppeammat tarkastukset. Pidennetyn oppivelvollisuuden oppilaiden terveystarkastukset toteutetaan myös vuosittain. Terveystarkastukseen sisältyy aina yksilöllinen neuvonta.

Toisella asteella terveydenhoitajan tarkastus tehdään ensimmäisenä opiskeluvuonna ja lääkärin tarkastus ensimmäisenä tai toisena opiskeluvuonna. Urjalassa lääkärintarkastus on pääsääntöisesti ajoittunut toiseen opiskeluvuoteen.

*Laajat terveystarkastukset*

Laaja tarkastus sisältää terveydenhoitajan ja lääkärin terveystarkastuksen sekä opettajan arvion oppilaan selviytymisestä ja hyvinvoinnista koulussa. Laajassa terveystarkastuksessa terveydenhoitaja ja lääkäri selvittävät sekä tukevat koko perheen hyvinvointia. Huoltaja kutsutaan laajoihin tarkastuksiin mukaan.

Opettajan arviota varten huoltajalta pyydetään kirjallinen tiedonsiirtolupa, kahdeksannen luokan oppilaiden kohdalla myös oppilaan lupa tarvitaan. Kouluterveydenhoitaja huolehtii siitä, että “Oppilaan oppiminen ja hyvinvointi koulussa” -lomake jaetaan oppilaille kotiin vietäväksi hyvissä ajoin ennen luokan terveystarkastusta. Lomakkeen kohdassa: “Huoltajan ja oppilaan tiedonsiirtolupa opettajalle” huoltaja (ja kahdeksannen luokan oppilas) antaa allekirjoituksellaan opettajalle luvan täyttää lomake ja siirtää sen tiedot kouluterveydenhuoltoon. Lomakkeiden palauduttua terveydenhoitajalle, terveydenhoitaja toimittaa opettajalle täytettäväksi ne lomakkeet, joissa lupa on annettu.

**3.4.Oppilaan sairauden vaatiman hoidon tai lääkityksen järjestäminen koulussa**

Kouluterveydenhuolto on ensisijaisesti ennaltaehkäisevä ja terveyttä edistävä palvelu. Somaattisten pitkäaikaissairauksien hoidosta ja seurannasta vastaa oma terveysasema.

Äkillisissä sairastapauksissa oppilaan sairaanhoidosta vastaa oma terveysasema. Ensisijaisesti opettaja tai muu koulun henkilökunta ohjaa oppilaan hoitoon ja ottaa yhteyttä huoltajaan.

Koulutapaturmatilanteissa ensisijaisesti opettaja tai muu koulun henkilökunta ohjaa oppilaan hoitoon ja ottaa yhteyttä huoltajaan. Koulu hoitaa vakuutukseen liittyvät paperityöt. Koulun henkilökunta voi konsultoida terveydenhoitajaa koulupäivän aikana sattuneissa tapaturmissa ja sairastumisissa huomioiden terveydenhoitajien vastaanottotyö.

Vapaa-ajan tapaturmat hoidetaan omalla terveysasemalla.

Oppilaan lääkehoitosuunnitelmasta vastaa opetushenkilökunta yhdessä huoltajien kanssa. Kouluterveydenhuolto osallistuu tarvittaessa oppilaan lääkehoitosuunnitelman suunnittelemiseen.

Tyypillisiä pidempiaikaisia lääkitystarpeita koulussa ovat diabeetikoiden lääkityksen järjestäminen. Tavallisia ovat myös ensiapuun tarkoitetut lääkitykset esimerkiksi vaikeasti allergisilla, astmaatikoilla tai epileptikoilla. Myös muut pitkäaikaissairaudet tai kehitysvammaisuus voivat edellyttää lääkitsemistä koulupäivän aikana.

Ensisijainen vastuu lapsen lääkehoidon toteuttamisesta on lapsen huoltajilla. Koska koulupäivän aikana lapsen vanhemmilla ei ole mahdollisuutta valvoa ja toteuttaa oppilaan hoitoa, on tarpeen suunnitella lääkehoidon toteuttaminen tapauskohtaisesti. Tavoitteena on, että lääkehoitoa koulupäivän aikana tarvitseva lapsi voi käydä koulua oppilaana muiden oppilaiden joukossa ja saada tarvittaessa aikuisen tuen sairautensa hoitoon. Monet sairauksien hoitoon liittyvät toimet esimerkiksi diabeteksen hoitoon liittyvät toimet ovat maallikoille opittavissa ja niitä toteutetaan osana normaalia arkea lääkehoitoa tarvitsevien lasten kodeissa. Olennaista on, että lapsen sairauden vaatimat toimenpiteet tulevat vanhempien, erikoissairaanhoidon ja kouluterveydenhuollon kautta riittävässä laajuudessa koulun toimijoiden tietoon. Lääkehoitoa koulupäivän aikana tarvitsevasta oppilaasta laaditaan mieluiten kirjallinen lääkehoitosuunnitelma yhteisneuvottelussa huoltajien, oppilaan opettajan/luokanvalvojan ja koulun johdon kesken. Tarvittaessa kouluterveydenhuollon asiantuntemusta voi tässä hyödyntää.

Opetustoimen lainsäädäntö ei määrittele työntekijöiden lääkehoitoon osallistumista, eikä työntekijöitä siten voida tehtävään velvoittaa. Lääkehoidon toteuttaminen koulussa perustuu oppilaan ja hänen huoltajiensa sekä lääkehoitoa toteuttavan työntekijän ja toimintayksikön johdon väliseen yhteiseen sopimukseen. Tehtävään voi ryhtyä omalla suostumuksellaan terveydenhuollon ammattihenkilön antaman opastuksen ja osaamisen varmistamisen jälkeen. Työntekijän ja esimiehen on oltava tietoisia lääkitsemiseen liittyvistä vastuista ja velvollisuuksista. Koulu ei hoida lääkitystä silloin kun se voidaan antaa kotona. Hätätilanteissa ensiavun on velvollinen antamaan kuka tahansa koulun aikuinen.

Huoltaja vastaa siitä, että lapsen lääkehoidon tarve ja lääkehoidon kannalta kaikki tarvittava tieto on käytettävissä. Huoltaja vastaa myös lapsen yksilöllisen lääkkeen toimittamisesta ja tiedon siirtämisestä tarvittaessa toiseen kuntaan tai muulle koulutuksen järjestäjälle.

**3.5. Yksilökohtaiset opiskeluhuollon psykologipalvelut**

 Oppilaat ohjautuvat opiskeluhuollon psykologin palveluiden piiriin omasta tai huoltajan aloitteesta, opettajan tai opiskeluhuollon yhteistyökumppanin aloitteesta, OHR:n konsultaation kautta tai muun koulun ulkopuolisen yhteistyötahon pyynnöstä.

Yksilökohtaiset opiskeluhuollon psykologipalvelut koostuvat ohjaus-, neuvonta- ja kartoitustapaamisista, hoidollisista keskustelukäyntijaksoista sekä psykologin tutkimuksista. Ohjaus-, neuvonta- ja kartoitustapaamisilla selvitetään opiskelijan koulunkäynnin sekä psyykkisen voinnin tilannetta ja tarjotaan tarvittavaa ohjausta ja neuvontaa. Hoidollisia keskustelukäyntijaksoja tarjotaan opiskelijoille, joilla on haasteita psyykkisessä voinnissaan (esim. mielialaoireet, ahdistuneisuus ja pelot tai akuutit elämänmuutokset ja kriisit). Psykologin tutkimuksia tehdään lasten ja nuorten kehityksen, oppimisen, käyttäytymisen, tarkkaavuustaitojen ja psyykkisen hyvinvoinnin kartoittamiseksi sekä tukitoimien suunnittelun tueksi.

Psykologi osallistuu yksilökohtaisten tarpeiden mukaan opiskeluhuollon yksilökohtaisiin asiantuntijaryhmiin, opetushenkilöstön ja huoltajien ohjaukseen ja konsultointiin yksilökohtaisissa asioissa sekä opiskelijoiden tukitoimien suunnitteluun. Psykologi osallistuu kutsuttaessa myös koulun ulkopuolisten yhteistyötahojen (esim. erikoissairaanhoito) monialaisiin hoito- ja verkostoneuvotteluihin sekä kuntoutusten suunnitteluun.

**3.6. Yksilökohtaiset opiskeluhuollon kuraattoripalvelut**

Oppilaat ohjautuvat opiskeluhuollon kuraattorin palveluiden piiriin omasta tai huoltajan aloitteesta, opettajan tai opiskeluhuollon yhteistyökumppanin aloitteesta, OHR:n konsultaation kautta tai muun koulun ulkopuolisen yhteistyötahon pyynnöstä.

Yksilökohtaiset opiskeluhuollon kuraattoripalvelut koostuvat tukikeskusteluista, joissa selvitetään oppijan koulunkäynnin sekä sosiaalisen hyvinvoinnin tilannetta ja tarjotaan tukea niissä ilmeneviin haasteisiin. Tukikeskusteluita tarjotaan heille, joilla on haastetta koulunkäynnin kanssa (esim. opiskelumotivaation puute, poissaolot), ongelmia sosiaalisissa suhteissa (esim. Kaveria asiat, perheristiriidat) tai lieviä mielialaoireita.

Kuraattori osallistuu yksilökohtaisten tarpeiden mukaan opiskeluhuollon yksilökohtaisiin asiantuntijaryhmiin, opetushenkilöstön ja huoltajien ohjaukseen ja konsultointiin yksilökohtaisissa asioissa sekä opiskelijoiden tukitoimien suunnitteluun. Kuraattori osallistuu kutsuttaessa myös koulun ulkopuolisten yhteistyötahojen (esim. erikoissairaanhoito) monialaisiin hoito- ja verkostoneuvotteluihin.

**3.7 Erityisruokavalion järjestäminen koulussa**

Erityisruokavalioita voidaan tarjota terveydellisistä, uskonnollisista tai eettisistä syistä. Edellytyksenä erityisruokavalion tarjoamiselle on, että lapsi noudattaa samaa ruokavaliota myös kotona.

Sairauksien hoitoon tarvittavat erityisruokavaliot toteutetaan lääkärin selvityksen perusteella. Lääkärin todistus toimitetaan koulun terveydenhoitajalle. Erityisruokavaliot tilataan koulun keittiöltä lomakkeella ”Selvitys erityisruokavaliosta”. Vanhemmat täyttävät lomakkeen yhdessä terveydenhoitajan, lääkärin tai ravitsemusterapeutin kanssa. Kouluterveydenhoitaja huolehtii lomakkeen tuotantokeittiöön. Kouluikäisen allergiaruokavalio tarkistetaan 1-2 vuoden välein.

**4. Yhteistyön järjestäminen oppilaiden ja heidän perheidensä sekä koulussa työskentelevien ja muiden oppilaiden hyvinvointia tukevien tahojen kanssa**

**4.1 Opiskeluhuollon yhteistyön järjestäminen oppilaiden ja heidän huoltajiensa kanssa**

Opiskeluhuoltoa toteutetaan yhteistyössä oppilaiden ja huoltajien kanssa. Yhteistyön huoltajien kanssa tulee perustua avoimuuteen, luottamukseen ja arvostukseen. Huoltajat osallistetaan yhteisöllisen opiskeluhuollon suunnitteluun ja toteutukseen. Vanhempainillat, oppimiskeskustelut ja Wilma-tiedotteet ovat keskeisiä yhteistyömuotoja ja –kanavia.

Opiskeluhuollon toimintatavat käydään läpi lukuvuoden alkaessa opetus- ja muun henkilöstön kanssa.

**4.2 Yhteistyö tehostetun ja erityisen tuen, joustavan perusopetuksen, lastensuojelullisten toimenpiteiden sekä sairaalaopetuksen yhteydessä**

Oppilaalla on oikeus saada työpäivinä opetussuunnitelman mukaista opetusta, oppilaanohjausta sekä riittävää oppimisen ja koulunkäynnin tukea heti tuen tarpeen ilmetessä. Oppilasta autetaan koulunkäyntiin liittyvissä vaikeuksissa eri tukimuodoin. Tukimuoto määräytyy yksilöllisesti vaikeuksien laadun ja laajuuden mukaan. Keskeistä on tuen tarpeen varhainen tunnistaminen, tukitoimien aloittaminen ja yhteistyö huoltajien kanssa. Yleiseen tukeen kuuluvat muun muassa tukiopetus, eriyttäminen, osa-aikainen erityisopetus, samanaikaisopetus. Tukea antaa luokanopettaja/aineenopettaja tai erityisopettaja. Yleisen tuen piirissä ovat kaikki koulun oppilaat.

Tehostettua tukea annetaan silloin, kun yleinen tuki ei riitä. Oppimissuunnitelma laaditaan yhdessä huoltajien kanssa. Tavoitteena on tukea oppilasta yleisopetuksen oppimäärän suorittamisessa. Tehostettua tukea antaa luokanopettaja/aineenopettaja tai erityisopettaja oppilaalle laaditun oppimissuunnitelman mukaan. Erityistä tukea annetaan silloin, kun tehostetun tuen tavoitteet eivät toteudu. Oppimäärä/oppimäärät yksilöllistetään oppilaan omien edellytysten mukaan. Oppilaalle laaditaan HOJKS (henkilökohtainen opetuksen järjestämistä koskeva suunnitelma) yhdessä huoltajien kanssa. Erityistä tukea annetaan samanaikaisopetuksena, pienemmissä opetusryhmissä, osa-aikaisessa erityisopetuksessa tai pienryhmässä.

*Yhteistyö lastensuojelullisten toimenpiteiden aikana*

Lastensuojelullisten toimenpiteiden aikana oppilaan opetuksen järjestämisessä eri toimijoiden yhteistyön merkitys korostuu. Järjestelyt ja vastuuhenkilöt nimetään aina tapauskohtaisesti.

**4.3 Yhteistyö nuorisotoimen ja poliisin kanssa**

**4.4 Sairaan lapsen ja nuoren opettaminen**

Oikeus opetukseen kuuluu myös sairaalassa oleville lapsille. Peruskoululain 4 §:n mukaan sairaalan sijaintikunta on velvollinen järjestämään sairaalassa potilaana olevalle oppilaalle opetusta siinä määrin kuin hänen terveytensä ja muut olosuhteet huomioon ottaen on mahdollista.

Sairaalakoulu on silta lapsen arkeen. Koulu on normaalia, ikätasoon kuuluvaa toimintaa vaikeassakin elämäntilanteessa. Koulu tukee tervettä puolta lapsen elämässä. Sairaus ei ole este opiskeluun. Lapsella on oikeus oppilaana oloon ja oppimiseen sairaalassa ollessaan. Sairaalaopetuksen määrä ja opetusjärjestelyt riippuvat oppilaan terveydentilasta.

Sairaan lapsen ja nuoren opetuksessa yhteistyön tärkeys korostuu. Jos lapsella on terveyteen liittyviä ongelmia, opettaja saa tietoa lääkityksestä, apuvälineistä, terapioista, kuntoutumiskeinoista jne. keskusteluissa huoltajien ja koulun opiskeluhuoltoryhmän kanssa.

Huoltajien suostumuksella saa lisätietoa oppilasta hoitavilta henkilöiltä sekä sairaalakoulusta. Somaattisesti pitkäaikaissairailla lapsilla voi olla vaikeuksia hyväksyä sairautensa ja oppia elämään sen kanssa. Tämä tulee huomioida koulussa, jotta kohtuuttomia oppimisen esteitä ei pääse syntymään. Oppilaiden mielenterveyden pulmat aiheuttavat usein syyllisyyttä, huonommuudentunnetta ja häpeää sekä lapsissa että heidän huoltajissaan.

Huoltajien kanssa tehtävässä yhteistyössä sekä koulun oppimisympäristöissä tulee korostua arvostava, ammatillinen aikuisuus. Sen avulla voidaan kohdata kipeitäkin asioita ja auttaa oppilasta löytämään paikkansa kouluyhteisössä tasavertaisena toimijana.

**4.5. Opiskeluhuoltosuunnitelman toteuttaminen ja seuraaminen**

Opetuksen ja koulutuksen järjestäjäkohtaista opiskeluhuollon yleisestä suunnittelusta, kehittämisestä, ohjauksesta ja arvioinnista vastaa monialaisen opiskeluhuollon ohjausryhmä.

Koulun opiskeluhuollon suunnittelusta, kehittämisestä, toteuttamisesta ja arvioinnista vastaa koulukohtainen opiskeluhuoltoryhmä. Vastuu koulukohtaisten ryhmien toiminnasta on rehtoreilla, jotka kokoavat palautetta oppilailta, opettajilta, huoltajilta sekä opiskeluhuollon eri toimijoilta.

Opiskeluhuollon toimintaa arvioidaan kuntakohtaisessa ohjausryhmässä lukuvuosittain.

,Arvioinnissa käytetään tukena koulukohtaisten opiskeluhuoltoryhmien arvioita, koulutyytyväisyyskyselyn opiskeluhuoltoa koskevia tuloksia ja kouluterveyskyselyä, jos sen tulokset ovat arviointivuonna olemassa.

Keskeisistä tuloksista tiedotetaan oppilaille, huoltajille ja yhteistyötahoille. Opetuksen järjestäjä vastaa yhteistyössä opetustoimen ja sosiaali- ja terveystoimen opiskeluhuoltopalveluista vastuussa olevien viranomaisten kanssa opiskeluhuollon kokonaisuuden omavalvonnan toteutumisesta.

**4.6 Opiskeluhuollon periaatteista ja toiminnasta tiedottaminen**

Opiskeluhuollon palveluista tiedotetaan kunnan kotisivuilla, vanhempainilloissa, lukuvuosisuunnitelmassa ja Wilmassa.

Toimipisteittäin henkilöstö perehdytetään opiskeluhuoltosuunnitelmaan.

**5. Erilliset suunnitelmat oppilaiden suojaamiseksi väkivallalta, kiusaamiselta ja häirinnältä sekä kriisisuunnitelma**

Suunnitelma oppilaiden suojaamiseksi väkivallalta, kiusaamiselta ja häirinnältä Urjalan kouluissa


**Liite 1**

Urjalan kouluissa on käytössä Kriisitoimintamalli **Liite 5** jonka tavoitteena on varautua kriisitilanteiden hoitamiseen, psykososiaalisen tuen järjestämiseen koulussa sekä kuvata eri toimijoiden tehtävät akuutin kriisitilanteen hoitamisessa.

**6. Opiskeluhuoltosuunnitelman toteuttaminen ja seuraaminen ja tarkistaminen**


Koulutuksen järjestäjä vastaa yhteistyössä oppilaitoksen sijaintikunnan opetustoimen sekä sosiaali- ja terveystoimen kanssa opiskeluhuollon kokonaisuuden omavalvonnan toteutumisesta.

Opiskeluhuoltosuunnitelmaa seuraa ja päivittää opiskeluhuoltoryhmä. Oppilashuoltosuunnitelman toteuttaminen ja seuraaminen on osa opetuksen järjestäjän omavalvontaa koskevaa tehtävää. Opetuksen järjestäjä vastaa yhteistyössä opetustoimen ja sosiaali- ja terveystoimen oppilashuoltopalveluista vastuussa olevien viranomaisten kanssa oppilashuollon kokonaisuuden omavalvonnan toteutumisesta (Oppilas- ja opiskelijahuoltolaki 26 § ).  
  
Urjalan koulujen opiskeluhuollon toimintamallit käydään läpi ja tarvittaessa päivitetään alueellisen opiskeluhuoltosuunnitelman muuttuessa.. Keväällä arvioidaan kuluneen lukuvuoden kokemusten perusteella mallien toimivuutta sekä tehdään tarvittavat päivitykset toimintaohjeisiin. Toimintaohjeita arvioidaan myös lukuvuoden aikana säännöllisesti osana opetustoimen itsearviointia.



Liite 2

Urjalan kunnan toimintamalli luvattomissa poissaoloissa



Liite 3

SUOSTUMUS

Yksittäistä opiskelijaa koskevan opiskeluhuoltoasian käsittely

Asia:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Edellämainitun asian käsittelyyn saavat osallistua:

huoltaja \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

luokanopettaja \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

rehtori \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

erityisopettaja \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

psykologi \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

kuraattori \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

terveydenhoitaja \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

perhetyöntekijä \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

muu henkilö, nimi \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

paikka ja päiväys: \_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_.\_\_\_\_\_.20\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

oppilaan nimi huoltajan nimi

Liite 4